1 Corintios 5 - Holy Bible [Aymara Bible 1997] - (1Cor 5)\nJilatanaca, yatisiw jumanac taypinjja jan wali sarnakerin utjatapa. Maynejj pachpa madrastra taycaparuwa warmisjje. Ucajj jan walipuniwa. Janiw uqhamjja Diosar jan uñt'ir jakenacas lurquiti.\nUqhamäcasinsa jumanacajj jach'a jach'aw tucupjjtajja. Uqhamïpansti, ucatjj wal llaquisipjjañamawa. Uca lurir jakesti jumanac taypitjja alisnucutäñaparaquiwa.\nNayajj janis jumanac taypincstjja, ucampis ajayunjja jumanac chicäsctwa. Uca juch luririrusti juchañcharactwa nayas ucan jumanac chicäquirista uqhama.\nJumanacajj Tatitun sutiparu tantacht'asipjjam, nayasti ajayunjja jumanac chicäyäwa, Tatitun ch'amapasti jumanac chicaraquïniwa.\nUca jakesti Supayaru catuyatäñapawa janchipajj t'unjatäñapataqui, uqhamat almapajj khespiyatäñapataqui Tatitojj jutcani uca urojja.\nJumanacasti janiw uca luratanacamatjja jach'a jach'a tucupjjañamäquiti. ¿Janit aca säwsti yatipcta: “Mä juc'a levadurajj takpach t'ant'a maswa poktayejja” sasa?\nCawquiritï juchar apapctam uca nayra levaduratjja k'omachasipjjam, uqhamata jumanacajj Pascuan mank'añäquis uca t'ant'jam tucupjjañamataqui. Uca t'ant'asti janiw levaduranïquiti, machak suma jac'ut lurataraquiwa, jumanacasti chekpachansa uqhamäpjjaractawa. Cristoraquiwa jiwas laycu sacrificion jiwawayi, juparaquiwa Pascua Corderosajja.\nUqhamajj jilatanaca, Pascua fiestasjja k'oma chuymampi chekpachanrac fiestachañäni, jan levaduran t'ant'äcaspas uqhama. Janiw jucha lurañanacampi fiestachañasäquiti, ucajj nayra merk'e levaduräcaspas uqhamawa.\nPasïrin apayanipcsmas uca cartanjja sapjjsmawa: “Jan uca wachoka jucha luririnacampejj chicachasipjjamti” sasa.\nUcampejj janiw sapcäyäsmati: “Aca oraken wachoka juch luririnacampi, mich'anacampi, lunthatanacampi, yakha diosanacar yupaychirinacampejj janipuni parlapjjamti” sasajja. Uqhamäspa ucqhajj janiw aca oraken jacañasäcaspati.\n[12-13] Nayarojj janiw wact'quituti ankäjjanquirinacar juchañchañajja; Diosaw ucanacarojj juchañchascani. Ucampis jumanacajj iglesianquirinacarojj juchañchapjjañamawa. Ucatpï uca jucha luririnacarojj jumanac taypitjja alissupjjam sapjjsmajja.


15. Taqi phuqata puraka katuri manq’anaka utjañapa ch’amanchañataki | Acuerdo Nacional\nInicio > Políticas de Estado del Acuerdo Nacional > Políticas de Estado > Políticas de Estado – Aymara > II. Equidad y Justicia Social > 15. Taqi phuqata puraka katuri manq’anaka utjañapa ch’amanchañataki\n15. Taqi phuqata puraka katuri manq’anaka utjañapa ch’amanchañataki\nTaqi jaqina manq’aña phuqata suma k’uchi jakasipxañatakisa arusthapïwinaka phuqañatakisa arsusipxarakthwa, ukhamatwa taqi jaqisa puraka katuri manq’anakatsa jani pisthapipxarakiniti, amanawiwa wali ch’amani ch’ullqi kankañani jaqinsa jaqïwskaña jakaña jikxatapxarakini.\n(a) Perú markana kunaymana manq’a juyranaka achuyäwinakawa sapa marata sapa mararu ch’amanchasiskarakini, walja qullqata achuyasa, laq’unakata jark’aqasa, pachamama uraqina utjiri alinaka jani chhaqtayasa, ukampinsa k’achata k’achata anqáxa markanakata apanita manq’anaka alaña armanukusa.\n(ch) Manq’a qhatunakana taqi jaqina suma ch’amani jakasipxañanakapataki taqi phuqata jakiqkaña manq’a juyranakawa utjayasiskarakini.\n(h) Yaqha markanakata apanita manq’a juyranakaxa janiwa pachpa markanakana achuri manq’anaka armanukuñatakïkañapati, jani ukaxa Perú markana utjasirinakaxa anqa manq’a juyranaka uñch’ukkäwinkakipxaspawa, janirakiwa pachpa markanakana manq’a juyranaka achuyañaru jaqinakaxa wayusxapxarakispati, taqi ukanaka tuqita suma arusthapitaskarakiniwa.\n(i) Taqi jaqinakana suma ch’amani k’umara kankañani utjasipxañanakapatakixa, kunaymana manq’a juyranaka alxaña alaña tuqinakatsa uka Concejo Internacional de alimentación y Nutricion sutini uta taypita kuna arusthapïwinakasa suma unanchata uñjata phuqayataskarakiniwa.\n(k) Taqi jaqina suma q’uma manq’anaka manq’añanakapa layku, manq’a juyranaka achuyañasa, alxäwinakasa, imäwinaka ukata manq’a juyranaka t’uqiyäwinaksa uka Municipio ukata yaqha mayachäwinaka taypita suma uñjatarakiniwa.\n(l) Kunatixa suma q’uma kankañana utjañataki wakïski uka tuqinakata suma amuyataskarakiniwa.\n(ll) Taqi jaqina suma purapata yäqasisa utjaña kankañanxa, manq’a juyranaka alata pita jakasirinakata arxatasiñanakapatakixa, ukhamaraki manq’a juyranaka musirinaka utjañapataki, mayacht’äwinakawa utt’ayasiskarakini.\n(m) Waña maranakana, juyphi maranakana, laq’u maranakana, uraqi ch’alla laq’anaka uma lluxllampi apjata maranakana jani manq’a juyranaka achuqipana jani manq’ata pisthapiñatakisa kunaymana wakicht’asïwinakawa amtataskarakini, ukatakisti uraqisa aliqata samayataskarakiniwa ukampinsa kunaymana ch’amani nayra jathanakawa tumpthapitaskarakini.\n(n) Estado taypita ukhamaraki yaqha mayachäwi taypinakatsa uka yapu yapuchäwinaka tuqita, uywa uywachäwinaka tuqita, quqa mallkïwinaka tuqita uka pachparaki yaqha alinaka uywäwinaka tuqita walja yatxatäwinakawa ch’amanchasiskarakini.\n(ñ) Manq’añanakata pisthapirjama taqi markachirinakarusa jani sinti manq’ata t’aqisipxañanakapataki kunaymata manq’a juyranaka jikxataña thakiruwa irptasiskarakini, ukata khitinakati janipuni kunjamata manq’a juyranaka jikxatañanïpkisa jupanakaruxa yanapt’äwinakawa churasiskarakini.\n(p) Taqi jaqina suma puraka phuqata k’uchi jakaña kankañani utjasipxñanakapataki wakiskiri amtäwinakawa apnaqasiskarakini, ukhamata phisqa maranita aynachankiri ukata ñuñuskiri wawanakasa, usuri taykanakasa, yatiña utanakaru sariri wawanakasa, wajcha kankaña utjasirinakasa, sinti pisthapita wajcha kankaña utjasirinakasa, ukhamaraki khitinakatixa manq’atjama sinti aynacht’irjamanakasa janiwa manq’ata sinti t’aqisipkaspati, jupanakatakixa manq’a juyranakasa thaqt’ataskarakiniwa, uka sipansti taqi maynina mayacht’asiña kankañampi yanapkipasiñawa wakisirakini.\n(q) Manq’ata pisi pisi sarnaqipana kuna jani walt’äwinaka utjxipansa taqi chiqa markanakana manq’a juyranakampi yanapt’äwinakawa utjaskarakini, ukasti kunaymana mayacht’äwinakana mayaru mayachthapisïwinakapampiwa suma ch’amanchasirakini.\n(r) Maya marani wawanakaru suma ñuñu pita uywiri taykanakarusa yanapt’ataskarakiniwa.\n(s) Sinti manq’ata jalthapita q’uya jaqinakarusa suma ch’ama churiri manq’a juyranakampiwa yanapt’asiskarakini, ukhamata jupanakana jaqitatañanakapataki.\n(chk) Taqi jaqinakaruwa puraka phuqata suma manq’t’ata jakasipxañanakapatakixa uka kunaymana manq’anaka tuqita, k’umara jakaña tuqita, q’uma utjaña tuqita, manq’a juyranakata jani pisthapiña tuqita ukhamaraki kunanakasa markachirinakaruxa manq’aña tuqita wakïskixa ukata tuqinaka suma yaticht’äwinakawa aptasiskarakini.\n(t) Yatiña utanaka taypina kunaymana manq’añanaka tuqita yatichäwinakawa wakicht’asiskarakini.\n(u) Nayra achachila awichanakaxa kuna manq’anaksa jila manq’asipxiritayna ukata jupanakaxa uka manq’anaka tuqita kuna yatiñanakanipxiritaynasa, uka yatiñanakawa chiqanxa suma yäqataskarakini.\n(w) Taqi chiqa markanakana achuqiri manq’a juyranakatxa kunanakasa lurasïskarakispa uka tuqinakata suma yatiyäwinakawa wakicht’asiskarakini.\n(y) Taqi chiqansa inampita manq’añanakampi yanapt’ita suyañakaxa utjapuniwa, uka jani aski sarnaqäwinaka armañatakixa sapa mayni jaqina ukhamaraki mayacht’ata jaqinakana arxatäwinakapawa ch’amanchasikarakini.


Éxodo 24 QA97 - Tatitusti Moisesarojj sänwa: —Nayajj - Bible Search\nDiosajj Israel marcampejj suma amtäwiruw mantjje\n—Nayajj cawqhanctejj ucqharu maqhatanipjjam, juma, Aarón, Nadab, Abiú, uqhamarac israelitanac taypitjja pakallk tunca jilïrinacampi. Ucampis cawqhancctejj ucqharojj janiw jac'achasipjjätati, jan ucasti jaya chekar purisajja ucqharuw quillt'asipjjäta. 2Ucatsti juma sapaquiw jac'achasinïta cawqhancctejj nayajj ucqharu, ucampis mayninacajj janiw jac'achasinipjjañapäquiti, ni jakenacasa jumampi chicajj sarapjjañapäquiti —sasa.\n3Ucatsti Moisesajj jutänwa jakenacaru yatiyiri cunanactejj Tatitojj siscäna, uqhamarac jaytcäna ucanaca. Ucampis take jakenacajj mayaquiw arsupjjäna:\n—¡Cunanactejj Tatitojj arsqui ucanacjja lurapjjäwa! —sasa.\n4Ucampis Moisesajj kellkänwa cunanactejj Tatitojj siscäna ucanaca, ucat khepärmanthi alwata sartasinsti jupajj kollu cayurojj mä altarwa luräna, uqhamarac altar thiyarojj tunca payan kala uchäna; Israelanquir sapa tributjja mä kala uchasa. 5Ucatsti Israelit waynanacwa qhithäna vaca kallunac qharsusa Tatitur jach'añchasina nact'ayasa loktapjjañapataqui, uqhamarac sumancthapiñataqui sacrificionacsa loktapjjaraquïnwa. 6Moisesajj chicat wila catokasinsti jach'a purüñanacaruw warantäna, ucat chicat wilampisti altararuraquiw ch'allsuraquïna. 7Ucatsti suma amtäwiru mantatäqui uca libro aptasinsti, jakenacataquiw leet'arapïna, ucatsti jupanacajj sapjjänwa:\n—Cunanactejj Tatitojj sisqui ucanacar jaysasaw phokhañäni —sasa.\n8Ucat Moisesajj wilampi jakenacaru ch'allt'asinjja sänwa:\n—Aca wilaw yatiyi, Tatitojj cunanactejj sapctam uca suma amtäwiru mantatjja, take cunanacat sipana.\n9Moisesajj kolluruw maqhatäna Aaronampi, Nadab, Abiú, uqhamarac Israelanquir pakallk tunca jilïri jakenacampi. 10Ucansti Israelan Diosaparuw uñjapjjäna: Sayt'atäcän uca chekasti walipuniw khanäna zafiro sat azul kaljama, uqhamarac alajjpachjama. 11Ucampis Diosajja janiw cuna jan walsa lurcänti uca jilïri israelitanacarojja, jupanacasti Diosarojj uñjapjjänwa, uqhamarac mank'apjjäna, umapjjaraquïna.\nMoisesajj Sinaí kollunquiwa\n12Tatitojj Moisesarojj sänwa:\n—Maqhatanim kolluru cawqhanctejj nayajj ucqharu, ucatsti ucana suyt'ita. Nayasti kalat lurata tablanaca churäma, ucaruw nayajj kellkta leyinacajja, uqhamarac camachinacajjsa israelitanacar yatichañataqui —sasa.\n13Moisesajj Diosan kolluparojj maqhatänwa Josué yanapiripampi chica. 14Ucampis jilïr jakenacarojj sänwa:\n—Aca ckekat suyapjjetäta nanacan cutt'aniñanacajjcama. Ucampis Aarón, uqhamarac Hur ucanacaw jumanacampïsqui, qhitinacantejj cuna jan walt'ayasiñanacas utjcani ucajja jupanacan ucaruw yatiyasir sarapjjäta.\n15Uqham sawayasinsti Moisesajj kolluruw maqhatawayäna. Ucatsti kollurojj kenayawa wali urpjjatäna. 16Tatitun jach'a cancañapawa Sinaí kolljjarojj jutäna, sojjta uruwa uca kollojj kenayampi urpuntatäna. Ucat pakallko urunsti Tatitojj Moisesaruw jawsanïna kenay taypita. 17Tatitun jach'a cancañapasti israelitanacarojj uñstänwa mä naqhantir ninjama, wali alto kollu chekana. 18Moisesasti kenay taypinjamwa kollurojj maqhatäna, kollunjja pusi tunca urumpi, pusi tunca arumampiwa ucancäna.


Juan 12 | Online Bible | New World Translation\nMariajj suma qʼapkir aceitempiw Jesusan kayunakapar warjjattʼi (1-11)\nJesusajj mä reyjamaw manti (12-19)\nJesusajj janïräkipanwa jiwañapat qhanañchi (20-37)\nJudionakan Jesusar jan confiyapjjatapajj profeciarjamaw phoqasi (38-43)\nJesusajj akapachar salviriw juti (44-50)\n12 Pascuatakejj sojjta urunakakiw faltjjäna, ukapachaw Jesusajj kawkjantï Lazarojj jakkäna uka Betania markar purïna. Jesusajj juparuw jiwatanak taypit jaktayäna.* 2 Ukanwa jupatakejj mä cena wakichapjjäna. Martajj jupanakaruw manqʼa serviskäna, Lazarusti jupanak chikarakiw ukan manqʼaskäna.* 3 Mariasti wali jila alani suma qʼapkiri* aceitwa aptäna, uka aceitejj niya chika litrönwa, nardot* luratarakïnwa, janiw kunamp kitantatäkänsa. Uka aceitempiw Jesusarojj kayunakat warjjattʼäna, ukatsti ñikʼutapampiw kayunakapsa wañsuyarakïna. Utpacharuw uka aceiten suma qʼaphipajj* phoqtʼäna. 4 Discipulonakap taypit kawkïritejj jupar niya aljantañampïskäna uka Judas Iscariotejja, akham sasaw säna: 5 “¿Kunatsa uka suma qʼapkiri* aceitejj kimsa patak denario* qollqenakar jan aljaski, ukhamat pobrenakar churañataki?” sasa. 6 Jupajj janiw pobrenakat llakisitap laykojj uk siskänti, jan ukasti jupajj lunthatänwa, juparakiw qollqe imañ cajsa katüna, uka cajar uchaskäna uka qollqetsa sapa kutiw lunthatasirïna. 7 Ukatwa Jesusajj akham säna: “Jan jupat ukham parlamti, kunürutï nayar imjjapjjetani ukatakiw jupajj yatitarjam wakichaskitu. 8 Pobrenakajj jumanakamp chikäskapuniwa, nayajj janiw wiñayapun jumanakampïkäti” sasa. 9 Ukañkamasti Jesusan ukankatap yatisajja, judionakat waljaniw jupan ukar jutapjjäna. Janiw Jesusar uñjir mayakejj jutapkänti, jan ukasti khitirutï jiwatanak taypit jaktaykäna* uka Lazaromppachar uñjiriw jutapjjäna. 10 Jilïr sacerdotenakajja Lazaromppachar jiwayañatakiw parlakipapjjäna, 11 judionakat waljanejj Lazaron ukar sarasin Jesusar confiyapjjatap* layku. 12 Qhepürusti fiestar jutir walja jaqenakajja Jesusan Jerusalenar jutaskatapwa istʼapjjäna. 13 Ukatwa palmeranakan ramanakap apjjarusisinjja jupan ukar mistupjjäna, akham sasaw jachʼat arnaqasipjjarakïna: “¡Ruwtʼasipjjsmawa, jupar salvam! ¡Jehová* Diosan sutipjjar jutki ukajj bendisitäpan! ¡Israelan Reyipajj bendisitäpan!” sasa. 14 Mä asnoqall jikjjatasajja* uka patjjaruw Jesusajj qontʼasïna, kunjamtï qellqatäki ukhama, ukanjja akham siwa: 15 “Sionankir imill wawa, jan ajjsaramti.* ¡Uñtam! Mä asnoqalljjar qontʼataw reyimajj jutaski” sasa. 16 Qalltanjja janiw discipulonakapajj ukanak amuyapkänti, Jesusajj jachʼañchatäjjäna ukhakiw kunanakatï jupjjat qellqatäkäna, kunanaktï jupar lurapkäna ukanak amtasipjjäna. 17 Ukatjja kunjamsa Jesusajj Lazaror sepulturat jawsäna, jiwatanak taypitsa jaktayäna* uk uñjir jaqenakajj qhanañchasipkakïnwa. 18 Ukatwa walja jaqenakajj jupan ukar sarapjjäna, uka señal luratapsa istʼapjjarakïnwa. 19 Fariseonakasti akham sasaw jupanakkam sasipjjäna: “Uñjapjjam, janiw jumanakajj kuns jikjjatapktati.* Taqenirakiw jupan qhepap sarjjapjje” sasa. 20 Ukatjja fiestan adorañatak jutapkäna ukanak taypinjja, mä qhawqha griego jaqenakaw utjarakïna. 21 Jupanakasti Galileankir Betsaida markatäki uka Feliperuw jakʼachasipjjäna, sapjjarakïnwa: “Tata, Jesusaruw uñjañ munapjjta” sasa. 22 Ukatwa Felipejj jutasin Andresar yatiyäna. Andresampi Felipempejja jutasinwa Jesusar yatiyapjjarakïna. 23 Jesusajj akham sasaw jupanakar säna: “Jaqen Yoqapar jachʼañchasiñapäki uka horasajj purinjjewa. 24 Cheqpachapuniw sapjjsma, janitï mä trigo jathajj* oraqer jalaqtasin jiwkani ukhajja, mä jathakïskaniwa. Ukampis jiwani ukhajja, waljaw achoqani. 25 Khititejj jakañaparu* munaski ukajja, aptʼasiniwa.* Khititejj jakañaparu* akapachan uñiski ukajja, wiñay jakañwa katoqani. 26 Khititï nayar serviñ munkitu ukajj arkitpan. Kawkinkktï nayajj ukankarakiniw nayan servirijajja. Khititï nayar serviñ munkitu ukarojja, alajjpachankir Awkiw jachʼar aptani. 27 Jichhasti nayajj wali llaktʼatätwa.* Ukhamajj ¿kamsarakïsti? Awkiy, aka horasat salvita. Nayajj ukatakiw aka horasar jutta. 28 Awkiy, sutim jachʼañcham” sasa. Ukatjja mä aruw alajjpachat istʼasïna, akham siri: “Nayajj sutij jachʼañchtwa, mayampis jachʼañchaskakïwa” sasa. 29 Ukanak istʼasasti ukan saytʼatäskir jaqenakajj mä qʼejjo qʼejjöpachawa sasaw sapjjäna. Yaqhepajj sapjjarakïnwa: “Mä angelaw juparojj parljjayani” sasa. 30 Ukatsti Jesusajj akham sasaw säna: “Uka arojj janiw naya layku istʼaskiti, jan ukasti jumanak laykuw istʼasi. 31 Jichhaw akapacharojj juzgasi, jichharakiw akapachan apnaqeripajj anqar jaqonukutäni. 32 Nayajj oraqet aptatäkä ukhajja, taqe kasta jaqenakaruw nayan ukar irpanëjja” sasa. 33 Cheqansa kunjamsa jupajj niy jiwjjani uk qhanañchañatakiw ukanak saskäna. 34 Jaqenakajj jupar sapjjarakïnwa: “Cristojj wiñayatakiw jakani sasaw nanakajj Leyin istʼapjjta, ¿kunjamaraki jumajj jaqen Yoqapajj aptatäniwa sasin parltasti? ¿Khitirak jaqen Yoqapasti?” sasa. 35 Jesusajj jupanakar sarakïnwa: “Qhanajj mä jukʼa tiempompiw jumanak taypinkaskani. Jumanakajj qhananïkasin sarnaqapjjam, ukhamat chʼamakamp jan apnaqayasiñataki. Khititejj chʼamakan sarnaqki ukajja, janiw kawkir saratapsa yatiskiti. 36 Ukhamajj qhananïkasin jumanakajj uka qhanar confiyapjjam,* ukhamat qhanan wawanakapäpjjañamataki” sasa. Ukanak parlasasti Jesusajj sarjjänwa, jupanakatsa imantasjjarakïnwa. 37 Jupajj walja señalanaksa jupanak nayraqatan lurkchïnjja, janiw jupar confiyapkänti,* 38 ukhamat Isaías profetan arunakapajj phoqasiñapataki, jupasti akham sänwa: “Jehová* Dios, ¿kuntï nanakajj yatiyapkta ukarojj khitirak confiyisti?* ¿Khitirus Jehová* Diosan chʼamapat* qhanañchasi?” sasa. 39 Kunatsa jupanakajj jan creyipkäna ukjja, mä kutimpiw Isaiasajj akham säna: 40 “Jupaw jupanakan nayranakap juykhuptayi, chuymanakapsa qalarayi, ukhamat jan uñjapjjañapataki, jan amuyapjjañapataki, antisas kuttʼanipjjañapataki, ukhamat jupanakar qollañapataki” sasa. 41 Isaiasajj Criston jachʼañchäwipwa uñjäna, ukatwa jupjjat ukanak parläna. 42 Cheqansa jilïrinakatsa waljaniw jupar confiyapjjäna.* Ukampis fariseonakar ajjsarasajja,* janis Jesusar creyipkaspa ukhamaw tukupjjäna, sinagogat jan jaqsuyasiñ layku. 43 Jupanakajj Diosan jachʼañchatäña munañat sipansa, jaqenakan jachʼañchatäñwa jukʼamp munapjjäna. 44 Ukjjarusti Jesusajj akham sasaw jachʼat säna: “Khititejj nayar confiykitu* ukajja, janiw naya saparukejj confiykituti,* jan ukasti khititejj nayar khitankitu ukarus confiyarakiwa.* 45 Khititejj nayar uñjkitu ukajja, khitankitu ukarus uñjarakiwa. 46 Nayajj mä qhanar uñtataw akapachar jutta, ukhamat taqe khititï nayar confiykitu* ukajj jan chʼamakankañapataki. 47 Khititï nayan arunakaj istʼasin jan phoqki ukarojja, janiw nayajj juchañchkti. Janiw nayajj akapachar juchañchirejj jutkti, jan ukasti akapachar salviriw jutta. 48 Khititejj nayar jan yäqkitu, janirak arunakajsa katoqki ukanjja, mayni juchañchiripaw utji. Kuntï nayajj parlkta uka aruw juparojj qhepa urun juchañchani. 49 Janiw nayajj pachpa amtajat parlkti, jan ukasti khitankitu uka alajjpachankir Awkiw nayarojj kun sañatakisa kun parlañatakisa mä mandamiento churitu. 50 Nayajj yatiraktwa, jupan mandamientopajj wiñay jakañaruw api. Ukhamajj nayajj parlkta ukanakjja, kunjamtï alajjpachankir Awkejj siskitu ukhampunwa parlta” sasa.\n^ Jan ukajja, “mesan qontʼatäskäna”.\n^ Variante: “suma olorani”.\n^ Nardojj wali suma olorani aliwa.\n^ Variante: “suma olorapajj”.\n^ “Denario” siski uka cheq aka Biblian diccionariopan liytʼäta.\n^ Jan ukajja, “iyawsapjjatap”.\n^ Variante: “jakisajja”.\n^ Variante: “jan jiwtayasimti”.\n^ Variante: “jakipktati”.\n^ Variante: “semillajj”.\n^ Jan ukajja, “almaparu”.\n^ Jan ukajja, “jiwaniwa”.\n^ Jan ukajja, “almajajj wali llaktʼatawa”.\n^ Jan ukajja, “iyawsapjjam”.\n^ Jan ukajja, “iyawsapkänti”.\n^ Jan ukajja, “iyawsisti”.\n^ Griego arunjja, “amparapat”.\n^ Jan ukajja, “iyawsapjjäna”.\n^ Variante: “fariseonakat jiwtayasisajja”.\n^ Jan ukajja, “iyawskitu”.\n^ Jan ukajja, “iyawskituti”.\n^ Jan ukajja, “iyawsarakiwa”.


Génesis 48 QA97 - Mä kawkha tiempo pasipansti Josearojj - Bible Search\nJacobojj Manasesampir, Efrainampiruw bendice\n1Mä kawkha tiempo pasipansti Josearojj awquipan usutätapwa yatiyapjjäna. Ucatsti Joseajj uñjiriw sararaquïna, Manasés, uqhamarac Efraín wawanacapas irpt'ata. 2Cunapachatejj Jacoborojj José yokapan jupar uñjiri jutascatap yatiyapjjän ucqhasti, wali ch'ama apsusaw iquiñapar kont'asi. 3Josearusti saraquïnwa:\n—Take ch'amani Diosaw nayarojj Luz sisqui uca marcan uñstitu, Canaán orakena, ucatsti aca arunacampiw bendiciraquitu: 4‘Nayaw walja wawanacani tucuyäma, uqhamarac wawanacamajj walja marcanacwa sayt'ayapjjani. Uqhamarus wawanacamarojj aca orake churä. Wiñayataquiw jupanacancaraquini’ sasa. 5Jichhajja Egiptor janïra nayajj purinctsa ucqha nazqui uca Efraín, uqhamarac Manasés wawanacamajj nayancjjewa. Jupanacajj Rubén, uqhamarac Simeón wawanacajj-jamaraquiwa. 6Uca khepat nazcani uca wawanacamasti jumancjjaniwa, ucampisa Efrainampina, Manasesampina jilanacapätap laycusti herencia catokapjjaraquiniwa. 7Cunapachatejj nayajj Padan-aram sisqui ucsa toket cuttanjjayäta ucqhasti Raquelajj Canaán orakenwa jiwjjäna, ucampisa janïra Efrata sisqui uca chekar purincasa, ucatsti uca Efrata thaqui jac'aruw imt'jjaracta, jichhasti Belén sataraquiwa.\n8Acatjamatwa Israelajj Josean wawanacapar uñcati ucat jisct'araqui:\n—¿Acanacajj qhitinacasa? —sasa.\n9—Acanacajj cuntejj Diosajj aca Egipto oraken churquitu ucanacawa —sasaw Joseajj saraquïna.\n—Uca wawanac jac'ar irpcatanim nayan bendiciñajjataqui —sasa.\n10Israelasti sinti chuymanëjjaraquïnwa, nayrapas juyct'jjaraquïnwa. Janiw khana uñjañ puedcjjänti, uqhamasti Joseajj wawanacapwa awquipar irpcati, jupasti khomantasisin jamp'att'asi. 11Josearusti saraquïnwa:\n—Nayajj janiw jumar uñcatañjja amtcjjayäti, ucampisa Diosajj wawanacamsa uñcatayasquituwa —sasa.\n12Joseasti awquipan jarphipatjja wawanac ichoke, ucatsti oraker puriñcamaw alt'asiraqui. 13Ucatsti janc'aquiw panpacha ichjjarusi; Efrainjja cupi ampararu, Manasesarusti ch'eka ampararuraqui, ucat awquipar ichcati. Uqhamaw Efrainajj Israelan ch'ekäjjaparu kheparjjäna. Manasesasti cupëjjaruraqui. 14Ucampisa Israelajj bendiciñataqui ampar loktasinsti cruzjiwa, uqhamat cupi amparjja Efrainan p'ekeparu lokjjati, jupasti sullcänwa, ch'eka amparsti Manasesan p'ekepjjaruraqui, jupajj jilïrïcchïn ucasa. 15Ucat Josearojj aca arunacampiw bendiciraquïna:\nAbraham, uqhamarac Isaac awquejjajj ist'apcäna,\ncawquïri Diosatejj nacïwejja urutpach imquitu,\n16cawquïri angelatejj take ñankhanacat imquitu,\nucanacay aca wawanacarojj bendizpan.\nJupanac tokeraqui sutejjas amtataraquïpan,\nuqhamarac Abraham, Isaac awquinacajjan sutipasa.\naca orakensti waljaniraqui tucupjjam” sasa.\n17Joseataquisti awquipan Efrainar cupi amparampi lokjjatatapajj janiw walïcänti; uqhamasti awquipan amparapa catusinjja, Manasesan p'ekeparuw lokjjatayi, 18saraquïnwa:\n—¡Tata, janiw uqhamäquiti! Acaw jilïrejja. Cupi amparamsti p'ekepjjaru lokjjatam —sasa.\n19Ucampisa awquipajj janiw jayscänti, ucatsti saraquïnwa:\n—¡Wawa, nayajj yattwa! Jupajj mä jach'a marcaw tucuraquini. Ucampisa sullca jilapaw taket sipana wali aytatänejja, jupat sipansa, wawanacapasti walja marcanac sayt'ayapjjani —sasa.\n20Uca urpacharaquiw Jacobojj aca arunacampi bendizjjäna:\n—Israel marcajj jumanacan sutimjja asquitaquiw aytasini, sapjjaraquiniwa: ‘Diosay jumampejj lurpan cunjämatejj Efrainampi, uqhamarac Manasesampejj lurqui uqhama’ —sasa.\nUqhamwa Israelajj Efrainarojj Manasesat nayra uscünjja. 21Ucjjarusti Josearojj saraquïnwa:\n—Nayajj jiwañampëjjtwa; ucampis Diosaw jumanacampïsqui, ucatsti nayra tiempo awquinacaman orakeparus cuttayjjapjjaraquïtamwa. 22Jumarusti, jilanacamat sipansa jilwa churtjja; Siquem chursma, cawquïrtejj amorreonacampi nuwasisa apakcta uca.


Bible in one year - Aymara Bible 1997 - February 6\n1. “Jan c'ari arunacjja parlamti, janirac c'ari arunac parliri jakerus arjjatasin yanapt'amti.\n2. “Janiw arcätati ñankha luririnacarojja, jupanacajj waljanïpcchi ucasa; arsüwimansti chekaparu arsuraquim jan jupanacar jaysasa.\n3. Uqhamaraqui chekaparu uñjañansti janiw pobrenacatsa arjjatasïtati.\n4. “Uqhamarac enemigoman chhakhat vacapsa, asnopsa jicjjatasajja irparapjjätawa.\n5. Janiw armasïtati qhititejj uñisctam ucaru yanapt'añjja. Cunapachatejj asnopsa cargampi att'at uñjäta ucajja uca asnota carga apakasina yanapt'ätawa.\n6. “Pobre jaken ch'ajjwañapansti janiw chekaparu arsusitanacapjja jan waliru k'ewïtati.\n7. “Jithektätaw c'ari parlañanacatjja, uqhamarac jan juchani asqui jakerojja janiw jiwayätati; nayasti juchanirojja janiwa uñjcäti janis juchanïcaspa uqhamar uñtatjja.\n8. “Janipuniw kollke chilltatajj catokasïtati, uca kollkesti chekapar uñjiri jakerojja janis uñjcaspa uqhamwa tucuyi; ucatsti cunatejj cheka asquïqui ucarojja janiw walt'ayquiti.\n9. “Janiraquiw jaya marcanquirirojj t'akhesiyätati, jumanacasti Egiptonjja jaya marcanquir jakenacäpjjaraquiyätawa uca laycusti yatipjjtawa yakha marcanjja cunjämatejj jacañäqui ucjja.\n10. “Sojjta marawa yapuchäta, uqhamarac cosechanacamsa apthapiraquïta.\n11. Ucampis pakallköri maranjja janiw yapuchätati, jan ucasti jaytätawa samarañapataqui, uqhamata marcamancqui uca pobre jakenacasa, pampa animalanacasa yapun jilt'qui ucanaca mank'asipjjañapataqui. Uca quipcaraquiquiw luraraquïta uva yapunacamampisa, uqhamarac olivo sat aceituna achur kokanacampisa.\n12. “Sojjta urunwa take cuna lurañanacamsa luräta, ucampis pakallko urunjja samarätawa, uqhamata vacamasa, asnomasa samarañapataquiraqui, uqhamarac sirvirimasa, jaya marcanquirisa samarasa ch'ama catjjatañapataqui.\n13. “Cunanactejj sapcsma ucanacjja phokhätawa, ucampis jumanacajja lacanacamampejj janipuniw arsupjjätati yakha diosanacan sutipjja.\n14. “Nayaru jach'ar aptañataquisti maranjja quimsa cutiw fiesta luräta.\n15. Lurätawa jan levaduran t'ant'a mank'añ fiesta, ucsti lurätawa cunjämtejj nayajj siscsma uqhamarjama. Aca fiesta lurasinsti pakallko uruwa jan levaduran t'ant'jja mank'äta. Uqhamsti lurätawa Abib sat phajjsina, uca phajjsinwa Egiptota mistuntajja. Ucampis aca fiestanjja janiw qhitisa jan cunsa apanisajj uqhamaqui nayar uñstirejj jutañapäquiti.\n16. “Ucjjarusti luraraquïtawa fiestjja cosecha apthapiñ kalltañataqui, cunapachatejj yapunacamata nayrïr achunaca apscäta ucqha. Ucjjarojj luraraquïtawa fiestjja mara tucusiru, cunapachatejj jumajj yapunacamata take cosecha apthapiña tucuyjjäta ucqha.\n17. “Take chachanacasti maranjja quimsa cutiw jutapjjañapa Tatitur uñstirejja.\n18. “Jumasti uywanac sacrificio loktasinsti, janiwa wilapjja loktitätati levadurampi lurat t'ant'ampjja, uqhamarac janiw liq'ipsa imaraquïtati khepärmanthitaquejja.\n19. “Uqhamaraqui yapumana nayrïri suma achunacapsti Tatitu Diosamana temploparuw apäta. Ucampis cabriton aychapjja janiw taycapan lechepampjja wallakeyätati.\n20. “Nayasti angelajjwa juman ucaru qhithanëjja, ucatsti jupawa imätam thaquinjja, uqhamarac irparaquïtam cawqha oraktejj waquicharapcsma ucqharu.\n21. Jupatsti, jumajj janiw sarakätati, juparuraqui jaysam, jan jupataquejj sayt'asimti, jupasti nayan sutejjaruwa take cunsa luri, uca laycusti jumanacarojj juchanacamatjja janiw perdonapcätamti.\n22. Ucampis jumatejj jupan arunacap ist'asina jaysäta, uqhamarac cunanactejj sapcsma ucanacsa luraraquïta ucajja, nayawa uñisirinacaman enemigopäyäjja, uqhamaraqui nayajja janiwa muncaraquïti qhitinacatejj jan munapctam ucanacarojja.\n23. Nayan angelajjawa jumat nayra sarani, ucatsti jupawa irpätam amorreonacana, hititanacana, ferezeonacana, cananeonacana, heveonacana, uqhamarac jebuseonacana orakenacaparojja, nayasti jupanacarojj tucjäwa.\n24. Ucampis uca marcanacajj cuna jan walinactejj lurqui ucanacjja janiraquiw luraraquïtati. Jumasti diosanacaparojj janiw quillt'asisa yupaychätati, jan ucasti uca diosanacapjja p'aquinokasaw tak tucjäta; uqhamarac jach'a kalanacapsa.\n25. Jumasti Tatitu Diosamaruquiw yupaychäta, jupawa jumanacarojj bendicipjjätam t'ant'sa, uqhamarac umsa. “Nayasti take usunacwa jumanacatjja apakapjjäma.\n26. Uqhamaraqui marcamanjja janiw mä warmisa sullurejj utjcaniti, ni jan wawachiri warmisa utjcaniti. Nayasti jacañwa yapt'äma urunacamajj phokhasiñapcama.\n27. “Nayasti juman nayrakatamanquirinacarojja ajjsaraña, wararis llaquisiñwa apayanëjja. Uqhamarac kawkha marcanactejj pasawaycäta ucanjja nayajj uñisirinacamarojj juma nayrakatatjja jaltayäwa.\n28. Juman nayrakatamsti avispa sat mich'isir lak'onac qhitä, ucawa alisnucuni heveonacaru, cananeonacaru, uqhamarac heteonacarusa.\n29. Nayasti juman nayrakatamatjja uca jakenacjja janiw mä maranacti alisnuccäjja, ucat orakejj jan mayjäñapataqui, uqhamarac kollunquir animalanacas phokhantas jumanacaru jan wali lurañapataqui.\n30. Nayajja jupanacarojj juc'at juc'atacwa alisnucuscäjja, jumajja walja mirantasa orake catuntasiñamcama.\n31. Catuscäta uca orakeman korpapajja aqhamäniwa: Mar Rojo sat kotata filisteonacan Mar Mediterráneo sat jach'a kotapcama, ucqhatsti Arabia ucsa wasarata Eufrates sat jawircama. Ucampis nayajja amparamaruw catuysma uca orakenacan jaquir jakenacarojja jumawa ucatjja alisnucütajja jan jac'amancapjjañapataqui.\n32. “Jumasti, janiw jupanacampejj mä suma amtäwir mantätati, ni diosanacapampisa.\n33. Uqhamaraqui jupanacjja janiw kheparayätati marcam taypina jacañapataqui, jupanacasti naya contraw jucha lurayapjjeristam, diosanacaparu yupaychasa, uqhamatwa jumajj chhakhañaru purisma.”\n1. Tatitusti Moisesarojj sänwa: —Nayajj cawqhanctejj ucqharu maqhatanipjjam, juma, Aarón, Nadab, Abiú, uqhamarac israelitanac taypitjja pakallk tunca jilïrinacampi. Ucampis cawqhancctejj ucqharojj janiw jac'achasipjjätati, jan ucasti jaya chekar purisajja ucqharuw quillt'asipjjäta.\n2. Ucatsti juma sapaquiw jac'achasinïta cawqhancctejj nayajj ucqharu, ucampis mayninacajj janiw jac'achasinipjjañapäquiti, ni jakenacasa jumampi chicajj sarapjjañapäquiti —sasa.\n3. Ucatsti Moisesajj jutänwa jakenacaru yatiyiri cunanactejj Tatitojj siscäna, uqhamarac jaytcäna ucanaca. Ucampis take jakenacajj mayaquiw arsupjjäna: —¡Cunanactejj Tatitojj arsqui ucanacjja lurapjjäwa! —sasa.\n4. Ucampis Moisesajj kellkänwa cunanactejj Tatitojj siscäna ucanaca, ucat khepärmanthi alwata sartasinsti jupajj kollu cayurojj mä altarwa luräna, uqhamarac altar thiyarojj tunca payan kala uchäna; Israelanquir sapa tributjja mä kala uchasa.\n5. Ucatsti Israelit waynanacwa qhithäna vaca kallunac qharsusa Tatitur jach'añchasina nact'ayasa loktapjjañapataqui, uqhamarac sumancthapiñataqui sacrificionacsa loktapjjaraquïnwa.\n6. Moisesajj chicat wila catokasinsti jach'a purüñanacaruw warantäna, ucat chicat wilampisti altararuraquiw ch'allsuraquïna.\n7. Ucatsti suma amtäwiru mantatäqui uca libro aptasinsti, jakenacataquiw leet'arapïna, ucatsti jupanacajj sapjjänwa: —Cunanactejj Tatitojj sisqui ucanacar jaysasaw phokhañäni —sasa.\n8. Ucat Moisesajj wilampi jakenacaru ch'allt'asinjja sänwa: —Aca wilaw yatiyi, Tatitojj cunanactejj sapctam uca suma amtäwiru mantatjja, take cunanacat sipana.\n9. Moisesajj kolluruw maqhatäna Aaronampi, Nadab, Abiú, uqhamarac Israelanquir pakallk tunca jilïri jakenacampi.\n10. Ucansti Israelan Diosaparuw uñjapjjäna: Sayt'atäcän uca chekasti walipuniw khanäna zafiro sat azul kaljama, uqhamarac alajjpachjama.\n11. Ucampis Diosajja janiw cuna jan walsa lurcänti uca jilïri israelitanacarojja, jupanacasti Diosarojj uñjapjjänwa, uqhamarac mank'apjjäna, umapjjaraquïna.\n12. Tatitojj Moisesarojj sänwa: —Maqhatanim kolluru cawqhanctejj nayajj ucqharu, ucatsti ucana suyt'ita. Nayasti kalat lurata tablanaca churäma, ucaruw nayajj kellkta leyinacajja, uqhamarac camachinacajjsa israelitanacar yatichañataqui —sasa.\n13. Moisesajj Diosan kolluparojj maqhatänwa Josué yanapiripampi chica.\n14. Ucampis jilïr jakenacarojj sänwa: —Aca ckekat suyapjjetäta nanacan cutt'aniñanacajjcama. Ucampis Aarón, uqhamarac Hur ucanacaw jumanacampïsqui, qhitinacantejj cuna jan walt'ayasiñanacas utjcani ucajja jupanacan ucaruw yatiyasir sarapjjäta.\n15. Uqham sawayasinsti Moisesajj kolluruw maqhatawayäna. Ucatsti kollurojj kenayawa wali urpjjatäna.\n16. Tatitun jach'a cancañapawa Sinaí kolljjarojj jutäna, sojjta uruwa uca kollojj kenayampi urpuntatäna. Ucat pakallko urunsti Tatitojj Moisesaruw jawsanïna kenay taypita.\n17. Tatitun jach'a cancañapasti israelitanacarojj uñstänwa mä naqhantir ninjama, wali alto kollu chekana.\n18. Moisesasti kenay taypinjamwa kollurojj maqhatäna, kollunjja pusi tunca urumpi, pusi tunca arumampiwa ucancäna.\n1. Alajjpachajj Diosan khapak cancañap yatiyi, alajjpachajj amparanacapan luratap khanañchi.\n2. Urunacajj jupanaccamaw yatiyasipjje, arumanacasti arum masinacaparuw ist'ayapjjaraqui.\n3. Janis arsupcchejja, janis arupajj ist'ascchejja,\n4. orakpacharuw yatiyatapajj ist'asi, orak tucuscamaw arupajj puri, cawqharutejj intejj jalantqui ucacamaw puriraqui.\n5. Intisti jakechasir waynjamaw utapat mistuni: jaläwin atipt'asir jakjamaw thaquip jali.\n6. Intejj maysa thiyat uñstani, maysa thiyar puriñcamaw muyti: janiw cunas lupi junt'upat imantascaspati.\n30. Janiw qhitis lunthatarojj jisc'achquiti, mank'at awtjatätap laycu lunthatasitapatsa;\n31. ucampisa lunthatasquirtejj catjatäni ucapachasti, pakallko ucqhampwa lunthatasitapat cutt'ayani, uqhamarac cunatejj jupan utjqui take ucanacwa churjjaraquini.\n23. “¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacajj jisc'a achunacatwa diezmo churapjjtajja, menta, anís, comino ucanacata, ucampis janiw jaysapctati cunatejj leyinjja wali asquïqui ucjja. Cawquïritejj chekäqui, qhuyapayasiñäqui, iyawsañäcaraqui ucjja apanucupjjtawa. Acanacawa lurapjjañamänjja, maya lurañanacjja jan jaytanucusa.\n24. ¡Ay, juyqhu irpirinaca! ¡Jumanacajj mä jisc'a chhichhillancsa susupjjtawa, ucampis mä camelljja mank'antasipcactawa!\n25. “¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajja ankäjjacwa phisqhuraptajja vasonacsa, platonacsa; ucampis chuymanacamajja wali k'añuwa, jumanacasti lunthatasiñampi mich'asiñampi phokhantatäsipctawa.\n26. Juyqhu fariseo: nayrakatjja vaso mankhawa phiscsuñajja, uqhamarac platorusa, ucatwa ankäjjapajj k'oma uñjasini.\n27. “¡Ay, camachapcaquït jumanacajj ley yatichirinaca, fariseonaca, c'ari chuymaninaca! Jumanacajja ankäjjatjja suma jank'o pintat amaya imäwjamäpjjtawa, ucampis mankhajja cunayman k'añu jiwat ch'aqhanacampi phokhantatäpjjtawa.\n28. Uqhamaraquiw jumanacajja ankäjjatjja wali k'oma tucupjjta jakenac nayrakatanjja, ucampis chuymanacamanjja jan wali luräwinacampi ñankha amtañanacampi phokhantatäpjjtawa.\n29. “¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajj profetanacan imäwipjja lurapjjtawa, uqhamarac asqui jakenacan imäwinacapjja c'achachapjjaractawa.\n30. Ucatsti sapjjtawa: ‘Jiwasanacatejj awquinacasan urunacapan jacapjjasän ucajja, janiw uca profetanacaru jiwayañjja yanapcasänti’ sasa.\n31. Take acanac luratanacamampejja jumanacpachaw uñt'asipjjta uca profetanac jiwayir jakenacan wawanacapäpjjatamjja.\n32. ¡Jichhajj tucuyapjjamay cuntejj jumanacan awquinacamajj kalltawaycäna ucjja!\n33. “¡Jumanacajj catari casta jan wali jakenacäpjjtawa! ¿Cunjämrac jumanacasti uca infierno mutuyäwitsti jaltapjjätasti?\n34. Jichhajj ucatpï nayajj jumanacarojj qhitanëjja profetanaca, yatichirinaca, amuyt'irinacaraqui. Ucampis jumanacajj janiw jupanacarojj catokapcätati; mayninacarojj ch'accatapjjätawa, mayninacarusti sinagoganacan nuwjapjjaraquïta, ucatsti marcat marcrac arcnakapjjaraquïta.\n35. Uca laycupï take suma jakenacan jiwayatäpqui ucanacajj jumanacjjancanejja, Abel sat asqui jaket kalltasina, Berequiasan Zacarías sat yokapcama, qhitirutejj jumanacajj Diosan templopan jiwayapctas uca.\n36. Khanacwa sapjjsma, take aca luräwinacatjja jumanacaw juchañchatäpjjäta jichhür jacapctas ucanacaru.\n37. “¡Jerusalén, Jerusalén, jumawa profetanacarojj jiwaytajja, Diosan qhitanitanacaparusti kalampiraquiw c'upjaractajja! ¡Nayasti kawkha cutiraquiw jumanacarojj tantacht'añ munapjjäyäsmajja cunjämtï mä wallpajj jisc'a chhiwchhinacaparojj jawsthapqui uqhama, ucampis janiw munapctati!\n38. Uñjapjjamaya, cunjämatejj jumanacan utanacamajj ina ch'usar tucuni uca.\n39. Ucampis sapjjsmawa, janiw mayampis uñjapquitätati, cunapachatejj: ‘¡Bendicitäpan Tatitun sutiparu jutirejja!’ sapcäta ucürcama.”


Ucatpï Diosarojj yupaychañasaquipunejja Jesucristo toke. Aca yupaychañawa suma sacrificiot churañasajja, lacanacasampi yupaychañäni. Janiraqui armt'asipjjamti asqui lurañatjja, uqhamarac maynit maynicama cunanacamatejj utjapctam uc jaljasiñsa; uca casta sacrificiow Diosarojj cusisiyi.\nQhitinacatejj masinacapar cuns churqui ucanacajj juc'amp catoke, ucampis qhitinacatejj jupataquiqui munapqui ucanacajja pobrewa tucusipjjani.\nchekpach loktäwinac jupar catuyapjjam, Tatiturusti take chuymamp iyawsapjjam.\n Take marcanquir jakenaca, Tatitur jach'añchapjjam, Tatitun aytat cancañapampiru, ch'amapampir jach'añchapjjam, Tatitun khapak sutip wakaychapjjam; kollan uta ankäjjaparojj loktanacamp mantapjjam; kollan templopan Tatitur yupaychapjjam, takpach jakepun nayrakatapan qhathatpan.\n Templonsti Jesusajj kamirinacaruw ofrenda cajanacar kollke uchasquir uñjäna. Uqhamaraquiw mä pobre ijma warmiru pä jisc'a cobret lurat kollke uchir uñjaraquïna. Ucat Jesusajj säna: —Khanacwa sapjjsma, aca pobre ijma warmejj taket sipans juc'amp jilwa churi. Take jupanacasti cunatejj jilt'qui ucatac churapjje: aca warmisti pobre cancañapanjja, cunatï jacañapatac utjcän ucjja tak churjje —sasa.


Venezuela: Videos Web satax Markachirinakaruw Chhijllañatak Ch’amanchi · Global Voices Aymarata\n(es) ukan jaqukipiri\tIndira Lena\nJaqukipäw uñt'ayata/apkatata 18 Taypi sata phaxsi 2010 6:14 GMT\nAka blog ullart'apxañäni Malagasy, Español, বাংলা, 繁體中文, 简体中文, English\nVenezulanunakax jichhüru 26 urun sata qalltan chhijllapxi, Asamblea Nacionalar machaqat tukuyañataki, (legislativo monocamara) astas nayra Congreso ukaruw lantinchi, red ukansti walja jaqinakaw videonak ch’arqthapisipkatäna, markachirinakar chhijllañ jark’añataki.\nElectoral taypinkir jilankax walja videonkanipxiwa, ukanx kunayman lurawinak uñacht’ayi, ukanakax musicalaes sataruw tukxi, chhijllawin askipatak mä thakjam jan walt’awimp kipkt’ayañ amtañatki, kunayman arsuwi, qulqita, ukatx manq’at pisiqtawi. Qhipïr videopax (inseguridad) ukat uñt’ayi yanqhachäwinakat qhipa urunakanx venesulanunakaruw jan walt’ayi, ukatx mä raggaeton satampiw ch’arqthapi, ukatx sexy thuqhurinakax mä amt’ayaw apayapxi, aski luräwinak utjañapatakix chhijllañawa\nYaqha vidiyunakax mä tama candidatunakaruw yanapt’i, Venezuelan chhijllañatak amtampi p’iqinchatawa, yaqha video alternativa democrática fawurawa; chhijllirinakruw Cuban venezuelar chillqtapat jithiqtañap mayi:\nJaniw chiqpacha videonakak uñt’aykiti. Charqthapitanakax utjarakiwa, akjama mä campaña de registro de Estados Unidos satat utt’ayata. Siti ist’awix pachpachi, jisk’a p’iqinchatanakax venezulanat chiqa uñt’aychi: ukax jaqinakar registrasir chhijallañatak jawilltkpachax janïr chhijllkasax blog cartelera Electoral amuyt’añ yatiyañaw mayt’ata.\nAka campañanakax waynanakpura jithiqtayañ pisiqtayañaruw yant’i, red sat yatiyaw nayrïr apnaqirinakpxiwa aka videorjamasti, 2000 maran chhijllawinx 75% waynanakw jan chhijllapkanti. Suyt’atawa, aka marax juk’akiñapa.\nAlejandro Andrés Alarcón ukax jisk’a bandera venezolana apnaqi CC Licencia de atribución jupan jaysawipampi.


Yatiyäwinaka yatiyiri mayachäwinakana jisk’achäwinakapa Yatiyäwinaka yatiyiri mayachäwinakana jisk’achäwinakapa\nYatiyäwinaka yatiyiri mayachäwinakana jisk’achäwinakapa Khuskhachäwinaka yatiyirinaka\nArtículos Jiskhiqaña Noticias\nJani walt’awima qhanstayma\nYATIYÄWINAKA YATIYIRI MAYACHÄWINAKANA JISK’ACHÄWINAKAPA\nJisk’achäwinakaxa chiqpachana maya qhawqhani munatapata ukhamaraki amtatanakaparuwa utjaraki (uka jani walt’awinakaxa jaqi masisaru jani suma uñt’asa apsutawa) ukata sutichasïwinaka (maski sapa jaqi masisarusa jani ukaxa waljanirusa) uñanaqasarjama (janchisata, jaljawinakasa, samisa ukata ñik’utasata) ukata jaqi kankañatsa (sarnaqäwinakasata, saranakasata, sarnaqäwinakasata, isinakasata, kunaymana jakäwinakasata, arusata, yurïwisata, yaqhanakampita.) sapa mayni jaqitsa jani ukaxa waljanitsa.\nYatiyäwinaka wakichirinakaxa kunaymana jaqina chuymapata jani mistkiri amuyunaka wakichasawa yatiyapxaraki, ukhamata kunaymana thakiru jaqinakaru amuyunakapampi irptapxaraki. Jälla ukatwa akhama amtäwinaka ch’amanchaña wakisiraki:\nJisk’achata jaqi masinakasata arxatasiña\nKunayma kankañanakasa ch’amanchasisa juk’ampi thurinchaña\nEstado mayachäwi suma jaqinaka ch’amanchañapataki yanapasiña\n¿Kunjamasa jisk’achäwinakaxa yatiyäwinaka wakichiri mayachäwinakana wakichasi?\n• Jani kunaru tukuyaña1 : ukana ayllunakasa tuqita janiwa wakichäwinakaxa ch’amanchasiti, ukhamata jaqi masinakasa yaqhanaka jani uñt’atawa uñjasipxaraki, janiwa jupanaka pachpasa yäqasipxiti.\n• Sutichäwinakampi jani yäqata2 :maya marka jaqi masinakasaru kunaymana sutichäwinakampi jisk’achasiraki, yaqha jaqi masisnakasampi yanqha katuyapxaraki. Ukhama jisk’achäwinaka kimsa kasta amuyunakampiwa jisk’achasiraki:\nukaxa yatiyäwinaka wakichäwi taypina jisk’a wakichäwinaka taypita yatiyasiraki, ukhamata maya qhawqha kasta marka jaqinakarukiwa sinti jilarata tukuyapxi.\nukhama jupanakaru jisk’achapxaraki ukata jani jaqimt’aya uñjatapxarakiwa, janisa jaqipkaspa ukhama ukata janiwa jiwasanakjama yäqapxarakiti\nMaya marka jaqinaka jani suma jaqinaka ukata ch’axwalinakjama uñt’apxaraki ukhama sipansa jupanakaru pixtu wiytirinakarjamawa uñt’apxaraki.\n• Wiñaya marka masinaka : Alfaro yatxatiri sarakiwa “suma jakañatakiñapawa purapata yäqasiñaxa” (2011:121). Uka amuyunakaxa aka uraqi pachana jichha pachanaka taqi tuqina ukata taqina amuyutarakiwa ukata kunaki sarnaqäwinakasa alxañanakaru thakinchasiraki. Ukhamata jisk’achäwinakaxa t’uqintaraki ukasti kunaymana sarnaqäwinakasaru uñtatarakiwa qhanstayasiraki. Ukampinsa uka yatiyäwi mayachäwinaka taypina jisk’a wakichäwinaka taypita yatiyasiraki, ukaxa maya juk’a jaqinakaruwa uñtayasiraki. Ukhama jani jaqimt’aya jisk’achäwinakaxa uñinukuñaruwa apayasiraki janiwa jiwasanakampi mayachasisa khuskhachäwinaka chámanchasirakiti. Ch’amaparu atinisina yaqhanakaru qallasirinakarjama uñt’atawa uka kasta jaqinakaxa, ukhamata jisk’achäwinakaxa jani walt’awiru apasi ukata ukhamarjamarakiwa jupanakaxa ukhamarjamapunirakiwa arktapxi. Uka laykuwa jisk’achäwinakaxa yatiyäwinaka wakichata mayachäwinaka taypita yatiyasiraki. Ukhamarakiwa jisk’achäwinakaxa uka amtäwinaka taypita khuskhachasïwinakaru ch’amanchasirakiwa.


Números 11 QA97 - Mä urusti israelitanacajj Tatitu - Bible Search\nDiosajj aycha churañataquiw israelitanacar arsu\n1Mä urusti israelitanacajj Tatitu tokwa parlapjjäna, jupanacan jan walt'añanac utjatap laycu. Tatitusti ucanac ist'asajj wal colerasïna, ucatsti mä nina apayanisajja campamenton thiyanacapwa phichhantäna. 2Marcajj arnakasïnwa Moisesar yanap mayisa. Moisesasti Tatituruw jupanacatac mayïna, ucat ninajj jiwarjjänwa. 3Ucatpï qhä chicajj Tabera sas sutichatäjjänjja, uca chekan Tatitun ninapajj jupanac contra aktatap laycu.\n4Israelitanacampi chicajj cunayman casta jakenacaw saratayna, ucanacasti mank'añacwa munasipcäna; ucatsti israelitanacajj jupanacamp chicaw jachapjjaraquïna aqham sasa: “Aychaquis utjaspa mank'añataqui. 5Amtastanwa Egiptona inaqui chawlla mank'atasjja, uqhamaraquiw mank'araquïyätan pepinonaca, melonanaca, puerronaca, cebollanaca, ajosanaca. 6Ucampis jichhajj mank'atjamaw jiwarasctan, janiraquiw cunas utjquiti, aca maná mank'aquiw utjasqui” sasa.\n7(Aca maná satasti cilantro kokan jathapar uñtatänwa, colorapasti mä juc'a k'ellur uñtataraqui, resina aceitjama, 8ucatsti saborapajj jac'ut lurat tortjama, aceitjamaw k'aphïna. Jakenacajj ucanac apthapiriw mistupjjäna, ucatsti pekapjjänwa jan ucajj ch'ajjt'asipjjänwa t'ant'anac lurasa. 9Arumjarusti, cunapachatejj sullajj campamentjjaru purintäna ucqhajj uqhamaraquiw maná satajj jalartanïna.)\n10Moisesasti ist'änwa israelitanacaru, uqhamarac familianacaparu, carpa mantañanacapan jachasipquiri. Tatitusti wali colerasïna. Uqhamaraquiw Moisesas mayjt'asïna, 11ucatsti Tatiturojj sänwa:\n—¿Cunatsa sirvirimaru jan wal uñjta? ¿Cunas juchäjje nayan aca marcampi acatak ch'am tucuñajjataquejja? 12¿Nayasti jupanacanjja awquipätti, taycapätcha juman mayiñamataqui, ñuñur wawanacäpcaspas uqhama, nayan amparajjar apañajjataqui, cawquïri oraktejj nayra awquinacajjaru ‘churämaw’ siscäyäta ucacama? 13¿Cawqhatsa nayajj aycha apsü take aca jakenacar mank'ayañataquejja? Jacht'asisaw nayar jutapjjetu: ‘Aycha churapjjet mank'añataqui’ sasa. 14Janiw naya sapaqui take aca jakenacar apnakquiristti. Nayataquejj wali ch'ama tucuñawa. 15Jumatejj uqham jan walinacampi uñjasquitäta ucqhajj, walïspaw nayan jiwjjañajjajja, nayarutï chekpachansa munchista ucajja. Uqhamanwa jan cuna jan walt'añanacsa uñjcjjeristti —sasa.\n16Ucampis Tatitojj juparojj sänwa:\n—Tantacham pakallk tunca israelitanacan jilïriparu, cawquïrinacatejj marcar apnakerjamäqui ucanacaru, ucatsti irpanim Tatitumpi Jiquisiñ Carparu, ucan suyapjjpan jumamp chica. 17Nayaw sarakanisin jumampi parlä, ucatsti juman chicat ajayumwa jupanacar churä jumaru aca marca apnakañ yanapt'añapataqui. Uqhamatwa jani juma sapaquïcjjätati. 18Ucatsti qhitam jakenacaru arumanthitac k'omachasipjjpan, ucatwa aycha mank'apjjani. Nayasti ist'twa jachatanacapa: ‘Aychaquis utjistaspa mank'añataqui, waliquïsipcäyätanwa Egiptonjja’ sasa. Waliquiwa, nayaw aycha churä mank'apjjañapataqui. 19Janiw mä uruquiti ni pä uruquicha, ni pheska, ni tunca, ni pä tunca uruquicha, 20jan ucasti phajjspachaw aycha mank'apjjäta, nasanacamatsa jaksuñcama, uqhamarac cunapachatejj ajjtasjjapjjäta ucqhacama, naya Diosaru jisc'achapjjesta, uqhamarac naya nayräjjan jachapjjta uca laycu, ‘¿Cunatsa Egiptot mistunpachätan?’ sasa.\n21Ucatsti Moisesajj sänwa:\n—Aca jakenacasti nayampi chica jutirinacäqui ucanacajj sojjta patac waranka jakenacawa, ucat jumajj sapjjesta: ‘Aycha churapjjäm mank'añataqui’ sasa. 22¿Cawqhansa utjaspa walja ovejanaca, vacanacasa jiwayañataqui, uqhamat takeniru mank'ayañataquejja? Janiw take kotanquir chawllanac churasas takenir mank'aycsnati —sasa.\n23Ucampis Tatitojj sänwa:\n—¿Amuytati nayajj janis ch'amanïquirista uqhama? Jichhaw uñjäta phokhasiniti janich phokhasini arsutanacajjajj ucjja.\nPakallk tunca jilïrinacaw Moisesar yanapapjje\n24Moisesasti mistuwayasinjja jakenacaruw parläna, cuntejj Tatitojj juparu siscatayna ucanaca, ucatsti pakallk tunca israelitanacan jilïrinacaparuw tantachäna carpa thiyaruw jupanacarojj sayt'ayaraquïna. 25Ucatsti Tatitu Diosajj kenayanjam sarakanisinjja, Moisesampiw parläna; ucapachasti Moisesan chicat ajayup catusinjja, uca pakallk tunca jilïrinacaruw churäna. Cunapachatejj ajayojj jupanac patjjaru purïn ucqhajj profetanacjamaw parlapjjäna, ucampis janiw mayampsa uqhamjja parlapcjjänti.\n26Pakallk tuncanitjja paniniw ajllitäpjjäna, maynin sutipajj Eldad sata, mayninjja Medad sataraqui, ucampis janiw carparojj sarapcänti jan ucasti campamentoruwa kheparjjapjjäna. Ucampisa, uqhamaraquiw jupanac patjjarojj ajayojj purïna, ucatsti profetanacjamaw parlapjjäna campamentonjja. 27Ucatsti mä waynaw jalasinjja Moisesaru aqham säna:\n—Eldad chachampi Medad chachampejj profetanacjamaw campamenton parlasipqui —sasa.\n28Ucatsti Josué sat Nun chachan wawapajj, cawquïritejj waynatpacha Moisesan yanapiripäcän ucajj, aqham sänwa:\n—¡Moisés! Nayan jilïrejja, jan ucanacjja lurayamti —sasa.\n29Ucampisa Moisesajj sänwa:\n—¿Cunatsa jumajj naya sapan parlañajjaqui muntajja? Tatitojj inas takpach marcaru ajayup churaraquispa, ucatsti takeniw profetanacäpjjaspajja —sasa.\n30Ucapachasti Moisesajj Israelan jilïrinacapampejj campamentoruw cuttjjapjjäna.\nTatitu Diosajj codornis sat jamach'inac apayani\n31Tatitojj mä thaywa jach'a kota toket thayt'ayanïna, ucatsti walja codornis sat jamach'inacwa apayanïna. Ucanacajj campamentoruw puripjjäna, uqhamarac thiyanacaparusa. Campamento muytasa mä uru saracamaruw uca jamach'inacajj puripjjäna; altorojj mä metrorjamaquiw thoknakapjjäna. 32Take uca uru, uca aruma, khepärmanthi urumppachaw jakenacajj codornis jamach'inac caturapjjäna. Juc'a caturirïqui ucajj tunca monton codornis jamach'inac montont'äna, ucatsti campamento thiyaruw wañarayapjjaraquïna. 33Ucampis ucqhaw israelitanacajj codornis jamach'inacan aychanacap qhisttasipcäna, ucapachaw Tatitojj jupanacataqui colerasïna, jupanacarusti mutuyasina, walja jakenacaruw jiwarayaraquïna. 34Ucatwa uca chekarojj Kibrot-hataava sas sutichapjjäna, uca chekan mank'añac munasquiri jakenacaru imantapjjatap laycu.\n35Kibrot-hataava ucqhatjja, takpach jakenacajj sarasipcaquïnwa Hazerot sat chekaru puriñcama, ucatsti ucan kheparapjjaraquïna.


Congregacionan Jehová Diosar jachʼañchapjjañäni\nYatiyañataki (congregacionan yatjjatañataki) | Enero 2019\n¿Kuna arutsa liytʼäta? Acholi Afrikáans Akha Albanés Alemania markan amparamp parlirinakataki Alemán Alemán bajo Altaico Aluro Amis Amárico Angola markan amparamp parlirinakataki Argentina markan amparamp parlirinakataki Armenio Aucano Australia markan amparamp parlirinakataki Aymara Ayá Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Biak Birmano Bislama Bolivia markan amparamp parlirinakataki Boulou Brasil markan amparamp parlirinakataki Búlgaro Caboverdés Cakchiquel occidental Camboyano Catalán Cebuano Chabacano Changana (Mozambique) Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Costa Rica markan amparamp parlirinakataki Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croata Cuba markan amparamp parlirinakataki Damara Dangme Danés Dayak Digor Diula Duala Ecuador markan amparamp parlirinakataki Edo Efik Embunda Endebele Endonga Endáu Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Garífuna Georgiano Gitonga Gran Bretaña markan amparamp parlirinakataki Grecia markan amparamp parlirinakataki Griego Groenlandés Guaraní Guatemala markan amparamp parlirinakataki Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Honduras markan amparamp parlirinakataki Hungaria markan amparamp parlirinakataki Húngaro Iban Ibanag Ibinda Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kachin Kannada Kaonde Kayin sgaw Kazajo Kazajo (alfabeto árabe Kekchí Kenia markan amparamp parlirinakataki Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Lengua de señas salvadoreña Lenguaje de señas zambiano Letón Lhukonzo Lifu Lingala Lituano Lomue Luganda Lunda Luo Luvale Macedonio Macua Malawi markan amparamp parlirinakataki Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mingreliano Mixe del norte Mixteco (Guerrero) Mizo Mongol Moré Motu Mozambique markan amparamp parlirinakataki México markan amparamp parlirinakataki Navajo Ndebele (Zimbabue) Nepalés Ngäbere (o guaymí) Nias Nicaragua markan amparamp parlirinakataki Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Palauano Panamá markan amparamp parlirinakataki Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués República Checa markan amparamp parlirinakataki Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumania markan amparamp parlirinakataki Rumano Runyankore Rusia markan amparamp parlirinakataki Ruso Rutoro Samoano Sango Saramacano Sena Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tailandia markan amparamp parlirinakataki Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Uigur (alfabeto árabe) Umbundú Urdu Uruund Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zimbabue markan amparamp parlirinakataki Zulú chin haka chin haka Chin haka sanguir Árabe Ñanya Ñemba\n‘Nayajj tantachäwinakan jachʼaruw aptäma’ (SAL. 22:22).\nCANCIÓN 59 Jehová Diosar cantapjjañäni\n1. ¿Qhawqsa Davidajj Diosar munasïna, ukham munasitapat kunsa lurarakïna?\nDAVID reyejj akham sasaw qellqäna: “Tatitojj jachʼapuniwa, jachʼar aptatäñapajj wakisiwa” sasa (Sal. 145:3). Davidajj Jehová Diosar wal munasïna, ukatwa ‘tantachäwinakan jachʼar aptäna’ (Sal. 22:22; 40:5). Jiwasajj ukhamarakiw Diosar wal munastanjja, ukatwa David chachjam akham sistanjja: ‘¡Israel awkijan Jehová Diosapa, wiñayatakiw bendisitäyäta!’ sasa (1 Crón. 29:10-13).\n2. 1) ¿Kunjamsa Jehová Diosar jachʼañcharaktanjja? 2) ¿Kunatsa yaqhep jilat kullakanakajj tantachäwinakan jan arstʼapki, ukat kunsa jichhajj uñjaskañäni?\n2 Jichhürunakanjja, tantachäwinakan arstʼasaw Diosar jachʼañcharaktanjja. Ukampis yaqhepatakejj tantachäwinakan arstʼañajj wali chʼamawa. Arstʼañ munasipkchisa, ajjsarapjjatap laykojj janiw arstʼapkiti. ¿Kunas jan ajjsarañatak yanaptʼistaspa? Chʼamañchtʼkir arunakampi arstʼañatakejja, ¿kuna ewjjtʼanakas taqenir yanaptʼistaspa? Janïr ukanak qhanañchkasajja, kunatsa tantachäwinakan arstʼañasa ukwa pusi toqet uñjaskañäni.\n¿KUNATSA TANTACHÄWINAKAN ARSTʼTANJJA?\n3-5. 1) Hebreos 13:15 qellqatarjamajja, ¿kunatsa tantachäwinakan arstʼtanjja? 2) “Diosajj janiw taqenis mä igualak arstʼañas suykiti” sasajja, ¿kunatsa sistanjja?\n3 Diosar jachʼañchañatakiw arstʼtanjja, ukajj mä suma bendicionawa (Sal. 119:108). Tantachäwinakan arstʼasajj ‘jachʼañchir sacrificionakwa Diosar loqtasktanjja’, janiw khitis jiwas lanti uk lurkaspati (Hebreos 13:15 liytʼañataki). Jehová Diosasti, janiw taqenis mä pachpa sacrificio loqtañasa, mä arunjja, mä igualak arstʼañas suykiti.\n4 Taqeniw mayj mayjätanjja, uk yatisaw Diosajj sacrificionakas wali valoranit uñji. Israelitanakajj loqtapkäna uka sacrificionakat parltʼañäni. Yaqhep israelitanakajja, mä oveja jan ukajj mä cabritwa Diosar loqtapjjerïna. Pobrenakasti, ‘pä paloma, jan ukajj pä paloma wawanakwa’ loqtapjjarakirïna. Jukʼamp pobrenakasti, “pä kilo wali suma jakʼu” Diosar loqtapjjerïna (Lev. 5:7, 11). Jakʼun alapajj wali minusakïnwa, ukhamäkchïnsa Diosajj wali valoranitwa uka sacrificio uñjäna, ukampis jakʼojj ‘wali suma jakʼüñapänwa’.\n5 Jehová Diosajj pachpakwa amuyaski. Jupajj janiw Apolos chachjam ‘suma parltʼir jaqëñassa’, ni Pablo chachjam chuymar purtʼkiripun arstʼañassa suykiti (Hech. 18:24; 26:28). Jan ukasti, qhawqtï lurirjamäktan ukarjam taqe chuyma arstʼañaswa suyi. Pä sencill qollqemp yanaptʼiri viuda warmit amtañäni. Kunapatï utjkäna uk qʼal churatapatjja, Diosajj wali valoranitwa jupar uñjäna (Luc. 21:1-4).\nTantachäwinakan arstʼañajj jiwaspachparuw yanaptʼistu, istʼapkistu ukanakarus yanaptʼarakiwa. (Párrafos 6, 7). *\n6. 1) Hebreos 10:24, 25 qellqatarjamajja, ¿kunjamsa jilat kullakanakan comentarionakapajj yanaptʼistaspa? 2) ¿Kunjamsa jilat kullakanakar arstʼapjjatapat yuspärsna?\n6 Maynit maynikam chʼamañchtʼasiñatakiw arstʼtanjja (Hebreos 10:24, 25 liytʼañataki). Tantachäwinakan kunayman comentarionak istʼañajj wali kusiskañawa. Mä wawajj taqe chuyma mä qhawqha arunakamp arstʼki ukhajja, wal kusistanjja. Mä jilatasa jan ukajj kullakas Bibliankir mä yatichäw sum amuytʼatapat arstʼki ukhasti, wali chʼamañchtʼataw jikjjatasiraktanjja. Wali ajjsariri, jan ukajj parlktan uka aru yateqer jilat kullakanakajj arstʼapki ukhajja, ukhamarakiw wal kusistanjja (1 Tes. 2:2). ¿Kunjamsa jupanakar yuspärsna? Inas tantachäw tukuyatar akham sissna: “Walik arstʼtajja, arunakamajj wal chʼamañchtʼitu” sasa. Maysa toqetjja, tantachäwinakan arstʼasaw jupanakar chʼamañchtʼaraksna (Rom. 1:11, 12).\n7. ¿Kunjamsa arstʼañajj jiwaspachpar yanaptʼistu?\n7 Arstʼañajj jiwaspachparuw yanaptʼistu (Is. 48:17). Nayrïr toqetjja, niyakejjay arstʼañatak jukʼamp sum wakichtʼastanjja, Diosan Arupsa, kunjamsa Bibliarjam sarnaqsna uksa jukʼamp sumwa amuytanjja. Payïr toqetjja, comentarionakasampi yanaptʼasajj jukʼamp kusisitaw tantachäwinakan jikjjatastanjja. Kimsïr toqetsti, niyakejjay arstʼañatak wal chʼamachasstanjja, kuntï arstʼkañäni ukajj janiw chuymasat jankʼak mistkaniti.\n8, 9. 1) Malaquías 3:16 qellqatarjamajja, ¿kunjamsa Diosajj arstʼañatak chʼamachasktan ukarojj uñji? 2) ¿Kunatsa arstʼañajj yaqhepatak chʼamäspa?\n8 Kunarutï creyktan uk arstʼañaswa Diosajj muni. Arstʼktan ukhajja, Jehová Diosajj sum istʼaskistu, arstʼañatak chʼamachasktan ukarus wali valoranitwa uñji (Malaquías 3:16 liytʼañataki). Ukatwa bendisirakistu (Mal. 3:10).\n9 Kunatsa tantachäwinakan arstʼañasa ukwa jichhakam sum amuytʼawaytanjja. Ukampis inas yaqhepajj arstʼañ ajjsarasipkakchi. Jumatï ukhaman uñjasstajja, jan llakisimti. Tantachäwinakan jukʼamp arstʼañatakejj kawkïr textonakasa, sarnaqäwinakas yanaptʼistaspa ukwa jichhajj uñjañäni, mä qhawqha ewjjtʼanakatwa parlarakiñäni.\n¿KUNAS JAN AJJSARAÑATAK YANAPTʼISTASPA?\n10. 1) Arstʼañ horasajja, ¿kunjamsa jiwasat waljanejj jikjjatastan? 2) Arstʼañ ajjsarayastan ukhajja, ¿kunjam chuymanïtassa uñachtʼayasktanjja?\n10 ¿Tantachäwinakan arstʼañatakejj amparamajj wali jathïkaspas ukhamti amuyasta? Janiw jumak ukham amuyasktati. Niya taqeniw arstʼañ mä jukʼa ajjsarayastanjja. ¿Kunatsa arstʼañ ajjsarayasta? ¿“Janiw kamsirjamäkäti”, “pantjasïwa” sasat ajjsarta? Jan ukajj ¿“janiw mayninakjam sum arstʼañ puedkäti” sasach ajjsarta? Ukham amuyañajj humilde chuymanïtamwa uñachtʼayaski, mayninakajj jumat sipansa jilïrïpkaspas ukham amuyatamwa uñachtʼayaskaraki. Diosajj ukham humilde chuymaninakarojj wal munasi (Sal. 138:6; Filip. 2:3). Ukampis Jupar jachʼañchañama, ukhamarak jilat kullakanakar tantachäwinakan chʼamañchtʼañamwa munaraki (1 Tes. 5:11). Diosajj wal munastamjja, Jupaw jan ajjsarañatak yanaptʼätam.\n11. ¿Biblian kawkïr textonakapas yanaptʼistaspa?\n11 Mä qhawqha textonakat parltʼañäni. ‘Taqeniw arsutasan pantjastanjja’ sasaw Bibliajj amtayistu (Sant. 3:2). Jehová Diosajj janiw jan pantjasir jaqëñas suykiti, ni jilat kullakanakas uk suyapkarakiti (Sal. 103:12-14). Jupanakajj familiasäkaspas ukhamäpjjewa, wal munasipjjarakistu (Mar. 10:29, 30; Juan 13:35). Awisajj janiw kuntï sañ munktan uk sumpun sisktanti, uk jupanakajj yatipjjewa.\n12, 13. ¿Kunsa Nehemías chachampita Jonás chachampit yateqsna?\n12 Jichhajj pä chachanakat parltʼañäni, ukaw jan ajjsarañatak yanaptʼistani. Mä reyin palaciopan trabajiri Nehemías chachat nayraqat parltʼañäni. ‘Jerusalenan perqanakapasa punkunakapas qʼala tukjatawa’ sasin yatiyapjjäna ukhajja, Nehemiasajj wal llaktʼasïna (Neh. 1:1-4). “¿Kunatsa llakitäta?” sasin reyejj jisktʼäna ukhajj wal ajjsarayaspachäna. Ukatwa janïr kun siskasajj Diosar mä qhawqha arunakamp mayisïna. Ukham luratapatwa reyejj Diosan markapar wal yanaptʼäna (Neh. 2:1-8). Ukhamajj janïr kun siskasajja, orasiñajj wali wakiskiriwa, ukwa Nehemiasat yateqsna. Jonás chachat parltʼarakiñäni. Diosajj Nínive markar sarañapatak mayïna ukhajja, Jonasajj wal ajjsaratap laykojj yaqha cheqaruw sarjjäna (Jon. 1:1-3). Ukampis qhepatjja, Diosan yanaptʼapampejj Nínive markar sarasaw Jonasajj ukankir jaqenakar yatiyäna, ukham luratapajj wal uka jaqenakar yanaptʼäna (Jon. 3:5-10). Ukhamajj ajjsarañas utjkchinejja, Jehová Diosaw jupar serviñatakejj yanaptʼistani, ukwa Jonasan sarnaqäwipat yateqsna. Qhana arunjja, jilat kullakanakasajj janiw Nínive markankir jaqenakjam wali ajjsarañjam jaqenakäpkiti.\n13 Chʼamañchtʼkir arunakampi arstʼañatakejja, ¿kuna ewjjtʼanakas yanaptʼistaspa? Uk jichhajj uñjañäni.\n¿Kunanakatsa tantachäwinakan arstʼasma?\nParrafon jisktʼaparuw qhanañchtʼasma\nParrafon yaqha toqenakat parlki ukatwa arstʼasma\nMä textotwa qhanañchasma\nKunjamsa sarnaqäwisan yanaptʼistaspa ukwa arstʼasma\nWakiskir puntonak qhanstayiri mä experienciatwa qhanañchasma\nAmtañatak jisktʼanakaruw qhanañchtʼasma\n14. 1) ¿Kunatsa tantachäwinakatak sum wakichtʼasiñasa? 2) ¿Kuna horasas wakichtʼassna?\n14 Taqpach tantachäwinakatak wakichtʼasipjjañäni. Sum wakichtʼasiñäni ukhajja, janiw arstʼañ sint ajjsarkañäniti (Prov. 21:5). Cheqas janiw taqenejj mä igualak wakichtʼasktanti. 80 marani Eloise sat viuda kullakajja, semana qalltkipanwa Yatiyañataki revistat wakichtʼasi. Jupajj akham siwa: “Walja urunak faltkipan wakichtʼasta ukhajja, jukʼamp kusisitaw tantachäwin jikjjatasta” sasa. Jornälpach trabajiri Joy sat kullakajja, tantachäwitak mä uru faltkipanwa Yatiyañataki revistat wakichtʼasi, jupajj akham siwa: “Ukham lurañajja, kuntï wakichtʼaskta uk tantachäwin fácil amtañatakiw yanaptʼitu” sasa. Ike sat jilïr irpirejja, walja lurañanakaniwa, precursoratwa serviskaraki. Jupajj akham siwa: “Taqpach wakichtʼasiñat sipansa, semanan walja urunak wakichtʼasiñaw nayatakejj jukʼamp walejja” sasa.\n15. ¿Kunjamsa tantachäwinakatak sum wakichtʼassna?\n15 ¿Kunjamsa sum wakichtʼassna? Nayraqatjja, Diosan espíritu santopwa oracionan mayisiñasa (Luc. 11:13; 1 Juan 5:14). Ukatjja, semanan yatjjatkañäni uka yatichäwin pʼeqeñchäwipa, jiskʼa pʼeqeñchäwinakapa, dibujonakapa, ukhamarak recuadronakapwa uñjjattʼañasa. Ukjjarusti, sapa parrafotwa sum yatjjatañasa, taqpach textonak liytʼañatakiw chʼamachasiñasaraki. Ukjjarojj lupʼiñasawa, yamas arstʼañ munktan uka toqetwa jukʼamp lupʼiñasa. Sum wakichtʼasiñajj jiwasan askisatakiwa, arstʼañas janiw sinti chʼamäjjaniti (2 Cor. 9:6).\n16. Wakichtʼasiñatakejja, ¿kuna yanaptʼanakas celularamana jan ukajj tabletaman utjtam, ukat kunjamsa ukanakamp yanaptʼayasta?\n16 Celularanakataki, tabletanakatak utjki uka yanaptʼanak apnaqapjjañäni. Wakichtʼasiñatakejja, kunayman yanaptʼanakwa Diosajj markap toqejj churistu. JW Library® sat aplicacionajja, tantachäwin yatjjataskani uka qellqatanak celulararu jan ukajj tabletar apaqañatakiw yanaptʼistu. Ukhamatwa kawkinkkasasa kuna horasäskpasa, uka qellqatanak liytʼsna, jan ukajj grabacionap istʼsna. Yaqhepajja, JW Library® sat aplicacionampiw trabajona jan ukajj colegion samartʼkasajj tantachäwinakatak wakichtʼasipjje, jan ukajj viajkasaw ukham lurapjje. Watchtower Library ukhamarak INTERNETANKIR BIBLIOTECA™ ukanakajja, Bibliat jukʼamp yatjjatañatakiw yanaptʼarakistu.\n¿Kuna horasas tantachäwinakatak wakichtʼasta? (Párrafos 14-16). *\n17. 1) ¿Kunatsa walja kuti arstʼañatak wakichtʼasiñasa? 2) Jehová Diosajj amigomäspawa: Tantachäwin arstʼañatak sum wakichtʼasim sat videojj ¿kunsa yatichistu?\n17 Tantachäwin walja kuti arstʼañatak wakichtʼasipjjañäni. Janiw sapa kuti ampar aytkañäni ukhajj arstʼapunkañäniti, ukatwa walja kuti arstʼañatak wakichtʼasiñasa. Inas ampar aytkañäni ukhajja, yaqhanakajj ampar aytapjjarakchini, ukatwa tantachäw sarayir jilatajj arstʼañapatak yaqhar mayispa. Tantachäw horasapar tukuyañatakejja, inas jilatajj mä qhawqhaniruk arstʼayarakchini. Ukhamajj jilatatï nayrïr parrafonakan jan arstʼaykistani ukhajja, janiw jupatak coleraskañäniti, ni aynachtʼkañänisa. Niyakejjay walja kuti arstʼañatak wakichtʼasstanjja, qhepat arstʼaskañäniwa. Textonaksa liytʼaraksnawa. Ukampis pachpa arunakasampi arstʼañatakiw jukʼamp chʼamachasiñasa. *\n18. ¿Kunatsa jukʼa arunakampik arstʼañasa?\n18 Jukʼa arunakampikiw arstʼañasa. Mä qhawqha arunakamp arstʼktan ukhaw jilat kullakanakar jukʼamp chʼamañchtanjja. Ukhamajj comentarionakasajj janiw 30 segundonakat jiläñapäkiti (Prov. 10:19; 15:23). Tantachäwinakan walja maranak arstʼasipki uka jilat kullakanakaw uka toqen jukʼamp chʼamachasipjjañapa. Jupanakatï walja minutonak arstʼapjjaspa ukhajja, mayninakajj janiw arstʼañ munjjapjjaspati, “janiw jupanakjam arstʼkäti” sasaw sapjjaspa. Maysa toqetjja, mä qhawqha arunakamp arstʼañajj yaqhanakan arstʼapjjañapatakiw yanaptʼaraki. Parrafon nayrïr jisktʼapar qhanañchañ waktʼistani ukhajja, taqpach parrafot parlañat sipansa, cheqakwa jisktʼar qhanañchañasa. Ukjjaruw yaqha toqenakat arstʼasirakispa (“ ¿Kunanakatsa tantachäwinakan arstʼasma?” sat recuadro uñjjattʼäta).\n19. ¿Kunjamsa tantachäw sarayir jilatajj yanaptʼistaspa, ukat kunsa jiwasajj janïräkipan lurañasa?\n19 Tantachäw sarayir jilataruw kuna parrafotsa arstʼañ muntan uk sañasa. Ukjja tantachäw janïr qalltkipanwa yatiyañasa. Ukat jilatajj parrafot jisktʼani ukhajja, jankʼakiw ampar altor aytañasa, ukhamatwa jupajj uñjistani.\n20. ¿Kunatsa tantachäwinakajj amigonakampi manqtʼasiñamp sasispa?\n20 Tantachäwinakajj amigonakampi manqtʼasiñamp sasiwa. Mä jilatatï utapar invittʼistaspa ukhajja, ¿janit manqtʼasiñatak kuns apkaraksna? “Kuns apä” sasinsa llakiskchiñänejja, kunatï taqenir gustkaspa uk apañatakiw chʼamachasiñäni. Jehová Diosajj ukhamarakiw tantachäwinakar invittʼistu, Jupajj wali suma manqʼäkaspas ukhamwa walja yatichäwinak wakichi (Sal. 23:5; Mat. 24:45). Kuntï apirjamäktan uk apañaswa munaraki. Ukhamajj tantachäwinakatak sum wakichtʼasipjjañäni, arstʼañatak chʼamachasipjjarakiñäni. Ukhamatwa Diosan mesapat manqʼaskasajja, yaqhanakan manqʼasipjjañapataki, mä arunjja, yateqapjjañapatak yanaptʼañäni.\n¿Kunatsa tantachäwinakan arstʼañatak chʼamachastanjja?\n¿Kunas jan ajjsaras arstʼañatak yanaptʼistaspa?\nChʼamañchtʼkir arunakampi arstʼañatakejja, ¿kuna ewjjtʼanakas yanaptʼistaspa?\nCANCIÓN 2 Jehová, ¡sutimajj jachʼañchatäpan!\n^ Párrafo 5 Taqeniw Jehová Diosar David chachjam wal munastanjja, jachʼañchañwa munaraktanjja. Qhawqsa Diosar munastan ukjja, tantachäwinakan arstʼasaw uñachtʼaysna. Ukampis yaqhepatakejja, arstʼañajj wali chʼamawa. Jumatï ukhaman uñjasstajja, kunatsa arstʼañ ajjsarayasta, kunas jan ajjsarañatak yanaptʼiristam uk amuyañatakiw aka yatichäwejj yanaptʼätam.\n^ Párrafo 17 Jehová Diosajj amigomäspawa: Tantachäwin arstʼañatak sum wakichtʼasim sat video uñtañatakejja, QELLQATANAKA > VIDEONAKA > WAWANAKATAKI siski ukaruw Internetan jw.org cheqan mantäta.\n^ Párrafo 63 FOTOT JUKʼAMP QHANAÑCHTʼAÑATAKI: Walja jilat kullakanakaw Yatiyañataki revistat arstʼañatak ampar aytasipki.\n^ Párrafo 65 FOTONAKAT JUKʼAMP QHANAÑCHTʼAÑATAKI: Nayrïr foton ampar aytasipkäna uka jilat kullakanakaw arstʼañatak wakichtʼasisipki. Jupanakajj kunayman lurañanakanïpjjchisa, Yatiyañataki revistat wakichtʼasiñatakiw tiempo apstʼasipjje.\n“Jan llakisimti, nayäsktwa juman Diosamajja”\n¿Kunjamsa chuymas jarkʼaqsna?\nFácil apaña mä tantachäwejja, alajjpachankir Reyisajj kunjamasa ukwa amtayistu\n¿Tantachäwinakar sarasajj kunjam chuymanïtassa uñachtʼaytanjja?\nMaynimpiruw Oraqpachan Jilïr Irpirinak taypinkañapatak uttʼayasi\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Enero 2019\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Enero 2019\nYATIYAÑATAKI (CONGREGACIONAN YATJJATAÑATAKI) Enero 2019


Mä uruxa, mä tataw junt�u uraqtuqir wallp aljasinï sasin thakhinjam saraskäna, ukat akatjamataw mä jan uñt�at janq�u sunkhan tatax jikxatatayna. Tatasti, jupamp chikt�atarakiw thakhinjam sarxapxatayna. Wali jay sarasinsti, mä muspharkaya, lliphipkir marka uñacht�ayatayna, uka markasti qurikamakipunïnwa, ukansti jisk�a chhiqhan wawanakakiw qamasipxarakïnxa; tatax uk uñjasasti aliqapuniw muspharatayna.\nJanq�u sunkhan tataxa, akaw markaxaxa, akan wallpam jila chanir aljasïta sasin arxayarakitayna. Jach�a markar purisasti, suni uraqit jutir tatarux quri phukh uñchat�ayatayna. Ukjamäkipan chhiqhan wawanakasti janiw akat sarxätati, nänakampiw qhiparxäta sapxarakitaynawa.\nTatasti quri phukh uñxatasax mayak nayranakapax juykt�awayxatayna, janiw kuns uñjxänti, ukat wälpin mulljasxarakïna: ¡kunataks akar juttxa! sasin chuym liq�isirakïna. Janipuniw kuns uñjxänti, ukat kaja jawq�ayatayna; juykhu tatax kaj jawq�asaw tux� tux� tux� thakhinjam sararakïna. Sinti, sinti� mulljatapunïnwa:¡kamachakïsa, janirakis uñxtixä! sasin llakt�asïna.\nJañq�u sunkhan tatax mayampiw quri phukh uñantayatayna, uñantasasti mayak nayranakapax jist�artxatayna, ukat wäli kusisitayna. Nayranïxasasti kunti Illimani quri markan utjkän taqi ukanak uñjxäna.\nUkat janq�u sunkhan tataxa: Jichhürut uksarux qulliriruw tukxät sasaw sarakitayna; jaypachatsti, wawanakatrakiw jikt�asitayna: akjam wawanakx janipuniw uñjirïkti kunats chhiqhankamaki sasina. Janq�u sunkhan jaqisti ukankax limphu wawanakawa, awk taykanakapat armatanaka, jan sutin wawanakaw sasin yatiyatayna. Jumasti khitirakïta jiskt�ataxa: nayax q�ixuq�ixütwa sarakitaynawa; nayax chhijchhimp chikt�aw sarnaqta, ukjamarus nayaw nayr chursma sataynawa, ¡wali lup�iñjamawa!\nNayrapacha achachil awichanakasax pachamama uraqin utjirinakar wali yäqapxiritayna: qullunakaru, q�ixuq�ixuru, jach�a jawiranakaru yaqhanakampiru, ukat askinjamaw sarnaqapxarakirïtayna.\nJichhapachanakax janiw ukanakar yäqxtanti, ukat inas jan walt�awinakas utjxarakchi, amuyt�apxañäni�\nQilqt�aniri: Narciso Mamani\nSuyu: Los Andes\nAskichiri: Gladys Salgado Salgado


¿Kunatsa Jesusajj jiwawayi?\n¿Kunatsa Jesusajj tʼaqhesiwayi ukat jiwawayi?\n‘Mä sapa jaqe toqew juchajj aka oraqer mantani, ukat jiwajj uka jucha laykurakiw utjiʼ (Romanos 5:12).\n¿Wiñay jakasiñ munasmati? sasin jisktʼapjjeristam ukhajj kamsasmasa. Waljaniw jïsa ukham jakasiñ muniristwa sasin sapjjaspa, ukampis wiñay jakañajj janiw utjkaspati sasaw amuyapjje. Waljaniw akham sapjje: ‘Jaqenakajj jiwañataki luratätanwa, taqeniw jiwañäni’ sasa.\nUkampis ‘¿jiwañ munasmati?’ sasin jisktʼasma ukhajj kamsapjjaspasa. Waljanejj janiw jiwañ munkti sapjjewa. ¿Kunsa ukajj yatichistu? Cheqas janiw khitis jiwañ munktanti. Bibliajj uka toqet wali sum yatichi, ukan akham siwa: ‘Diosasti jaqen chuymaparojj kunatejj wiñayäki uk uchi’ sasa (Eclesiastés 3:11).\nJaqenakajja, janiw wiñay jakktanti. ¿Kunatsa ukhaman uñjastanjja? Diosajj uk askichañatakejj janit ¿kunsa lurkpacha? Bibliajj uka toqet wali sum qhanañchi ukat uka arunakajj chuymaruw purtʼistaspa. Jesusajj kunatsa tʼaqhesïna, jiwäna ukanakas uka taypinkarakiwa.\n¿KUNATSA UKHAMAN UÑJASTANJJA?\nGénesis qellqatan qallta kimsa jaljanakapanjja, Diosajj Adanampiru Evampirojj wiñayaw jakasipjjäta siskäna ukaw qhanañchasi. Ukjjarojja, kunsa wiñay jakasiñatakejj lurapjjañapäna ukaw qhanañchasiraki. Ukampis ukjjar jutki uka qellqatanakajja kunjamsa Adanampi Evampejj Diosar kutkatasipjjäna, ukhamat wiñay jakañ aptʼasipjjäna ukaw qhanañchasiraki. Uka sarnaqäwinak amuytʼañajj janiw chʼamäkiti, ukatwa waljanejj aleq kʼari cuentokiwa sasin amuyapjje. Ukampis Génesis qellqatasa ukhamarak Jesusat parlir pusi Evangelio libronakas janiw aleq kʼari cuentokïkiti, jan ukasti cheqapuniw ukanakajj pasäna. *\nAdán chachan Diosar kutkatasitapajja, ¿kuna jan walinakarus aptʼawayistu? Bibliajj uka toqet akham siwa: “Kunjämatejj mä sapa jaqe toqe juchajj aka oraqer mantankejja, ukat jiwajj uka jucha laykurak utjejja, ukhamarakiw jiwajj taqe jaqerojj katuntawayi juchachasitap layku” sasa (Romanos 5:12). Diosar jan istʼasaw Adanajj juchar purtʼasïna. Ukhamatwa, wiñay jakañ aptʼasïna ukat tiempompejj jiwjjarakïna. Adanat jutiritas laykojja, taqeniw juchan nastanjja, ukhamasti taqeniw usunttansa, awkipttansa ukat jiwaraktanjja. Cheqansa kunjamtï jichha tiempon yatjjatasiwayki ukarjamaw pasi, wawanakajj awk taykanakapatwa kuna usunaksa ukat yaqhanaksa katoqapjje. Ukampis Diosajj ¿kunsa askichañatak lurawayi?\n¿KUNSA DIOSAJJ LURAWAYI?\nDiosajj kuntï Adanajj aptʼawayki ukanak askichi. ¿Kunjamsa Diosajj uk luräna?\n“Juchan wajjtʼasiñapasti [jan ukajj pagopasti] jiwañawa” sasaw Bibliajj Romanos 6:23 qellqatan qhanañchi. ¿Kunsa uka qellqatajj yatichistu? Juchan pagopajj jiwañawa, ukwa ukajj yatichistu. Adanajj juchachasïnwa, ukatwa jiwäna. Ukhamarakiw jiwasanakampejj pasi, juchararätas laykuw jiwaraktanjja. Ukampis jiwasanakajj juchaniw nasjjtanjja, Adanampi Evampiw ukhamar aptʼawayistu. Ukhamajja, Diosajj wali munasirïtap laykuw Jesús Yoqapar khitani, ukhamat jaqenakar juchat kutsuyañataki. ¿Kunjamsa uk luräna?\nJesusan jiwatapaw wiñay jakañ katoqañatak mä thaki jistʼarawayi\nNiyakejjay mä sapa jaqe toqejj juchasa, jiwañasa utjawaychejja, mä jan pantjasir jaqe toqerakiw jiwañasa, juchasa chhaqtayasispäna. Bibliajj uka toqet siwa: “Kunjämatejj mayni jaqen juchañchasitap laykuki waljani juchararäpjjejja, ukhamarakiw mayni sapa jaqen istʼasiri tukutap laykojj waljaniraki Dios nayraqatanjja askit katoqatänejja” sasa (Romanos 5:19). Uka “mayni sapa” jaqejj Jesusawa. Jupajj alajjpachat jutasawa aka Oraqen jan juchani jaqjam nasïna, * jakañapsa jiwas laykuw aptʼasïna. Ukhamatwa Diosamp sum apasiñatakisa, wiñay jakañ katoqañatakisa mä thak jistʼarawayi.\n¿Kunatsa Jesusan jiwañapajj wakisïna? Taqe Chʼamani Diosajj janit Adanan wawanakapajj wiñayaw jakapjjani sasin ¿arskaspäna? Cheqas inas ukham arschisapäna. Ukampis uk luraspäna ukhajja, “juchan wajjtʼasiñapasti jiwañawa” sasin arskäna ukar janis phoqkaspa ukhamasapänwa. Uka arsutapajj janiw aleq leyikïkänti, ukhamat wakiskäna ukhajj mayjtʼayañataki. Jan ukasti Diosan leyinakapajj cheqaparjam uttʼayatawa (Salmo 37:28).\nJehová Diosatï uka kamachi pʼakintaspäna ukhajja, jaqenakajj yaqha kamachinakap mayjtʼayañapwa suyapjjarakispäna. Sañäni, inas Diosajj Adanan wawanakapat khitinakas wiñay jakapjjani uk sischisapäna, ukampis ¿ukham luratapajj walispänti? Diosajj kuntï arski ukjja, ¿phoqapuniniw sissnänti? Diosajj cheqaparjam taqe kunsa lurirïtapajja, qhespiyapunistaniwa sasin confiyañatakiw yanaptʼistu.\nJesusan jiwatap laykuw Diosajj mä thaki jistʼarawayi, ukhamat jutïrin wiñay jakañ katoqañasataki. Jesusan arunakapat amuytʼañäni, jupajj akham sänwa: “Diosajj akapachar wal munatap laykuw mä sapa Yoqapar khitani, taqe khitinakatejj jupar iyawsapki ukanakajj jan chhaqañapataki, jan ukasti wiñay jakañanïñapataki” sasa (Juan 3:16). Jesusan jiwatapajja, Diosajj cheqapar uñjirïtapa ukat wali munasirïtapwa uñachtʼayistu.\nKunjamtï Mateo, Marcos, Lucas, Juan qellqatanakan siskejja, ¿kunatsa Jesusajj wali tʼaqhesiyat jiwañapäna? Jaqenakajj jan walinakan uñjasisajj janiw taqe chuyma Diosar servipkaspati sasin Supayajj siskäna ukwa Jesusajj tʼaqhesitapampejj qhanstayäna, ukhamarus tʼaqhesiyatpachas kunjamsa taqe chuyma Diosar loqtaskaksna uksa qhanstayarakïnwa (Job 2:4, 5). Kuntï Supayajj siskäna ukajj cheqäkaspas ukhamäspänwa. Ukampis, Jesusajj Adanjam jan pantjasiri jaqerakïnwa, Jesusasti tʼaqheskasas jiwañkamaw Diosar istʼäna (1 Corintios 15:45). Ukhamatwa mä jan pantjasiri chachajj Diosar istʼaspaw sasin Jesusajj uñachtʼayäna. Jesusajj jan walinakar saykatasajj mä thaki jistʼararapistu ukhamat kayup arkapjjañasataki (1 Pedro 2:21).\n¿KUNJAMATSA ASKINAK KATOQSNA?\nJesusajj cheqapuniw aka Oraqer jutasa jiwawayäna. Ukhamatwa wiñay jakasiñataki mä thaki jistʼaräna. ¿Jumajj wiñay jakañ munasmati? Uk katoqañatakejja Jesusajj akham sänwa: “Aka wiñay jakañajj juma sapa cheqpach Diosar uñtʼañanwa utji, ukhamarak Jesucristoru kawkïrirutejj jumajj khitankta ukaru” sasa (Juan 17:3).\nAka revista qellqerinakajja, Jehová Diosata, Jesucristo yoqapat yatjjatasma uk munapjjta. Jumatï jukʼampi yatjjatañ munasma ukhajja, jakaskta uka cheqan jakir Jehová Diosan Testigonakapaw yanaptʼapjjeristam. Jan ukajj Internetan jw.org cheqar mantasaw jukʼamp yatjjatasma.\n^ tʼaqa 8 Jukʼamp yatjjatañatakejja, Yatiyañataki abril 1, 2011 revistan 3-11 jananakapat “Edén jardinax ¿chiqapunit utjpachäna?” sat yatichäwi uñjjattʼäta, ukajj Jehová Diosan Testigonakapan luratawa.\n^ tʼaqa 13 Qollan ajay toqew Diosajj Yoqapan jakäwip María mä virgen tawaqon purakapar uchäna. Ukhamatwa, Jesusajj alajjpachat jutasajj aka Oraqen jan juchani jaqjam nasïna. Diosan qollan ajayuparakiw taykapan juchap jan katoqañapatak jarkʼaqäna (Lucas 1:31, 35).\n‘Nayat amtasisin lurasipkakim’\nJesusajj janïr jiwkasinwa, jupat jan jitheqtiri apostolonakapampi tantachasïna, ukanwa Santa Cena uttʼayäna. Jupasti akham sasaw säna: “Akjja nayat amtasisin lurapjjam” sasa (Lucas 22:19). Uka arunakar istʼasawa, Jehová Diosan Testigonakapajj sapa mara Jesusan jiwäwip amtañataki tantachasipjje. 2015 maranjja 19.862.783 ukhaniw Jesusan jiwäwip amtañataki tantachasiwayapjje.\nAka marajj marzo 23, miércoles arumaw Jesusan jiwäwipajj inti jalantar amtasiskani. Ukatwa jumarusa, familiamarusa, amigonakamarus mä arstʼäwi istʼapjjañamataki invittʼapjjsma. Ukan kunatsa Jesusan jiwäwipajj wali wakiskiri, kunjamsa jumar yanaptʼiristam ukaw qhanañchasini. Uka tantachäwejj kawkhankanisa, kuna horanisa ukjja, Jehová Diosan Testigonakaparuw jisktʼasma jan ukajj Internetan jw.org ukanwa thaqtasma.\nDiosajj juchat kutsuyistu\n¿Kunjamsa Diosajj juchat kutsuyistu? ¿Kunjamsa Jesusan jiwatapajj yanaptʼistu?


“Nayar jutapjjam, [...] nayaw jumanakar samarañ churapjjäma” | Congregacionan yatjjatañataki\nYatiyañataki (congregacionan yatjjatañataki) | Septiembre 2019\n¿Kuna arutsa liytʼäta? Acholi Afrikáans Akha Albanés Alemán Alemán bajo Altaico Amis Amárico Armenio Aucano Aymara Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Biak Birmano Bislama Boulou Búlgaro Caboverdés Cakchiquel occidental Catalán Cebuano Chabacano Changana (Mozambique) Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Cibemba Cingalés Citonga Congo Corea markan amparamp parlirinakataki Coreano Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croata Damara Dangme Danés Duala Edo Endebele Endonga Endáu Enzema Eslovaco Esloveno Español Estonio Ewé Finlandés Fiyiano Fon Francés Ga Galés Garífuna Georgiano Griego Groenlandés Guaraní Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Húngaro Iban Ibanag Ibo Idoma Igede Ilocano Indonesio Inglés Ishan Islandés Italia markan amparamp parlirinakataki Italiano Japonés Javanés Kabiye Kachin Kannada Kaonde Kayin sgaw Kazajo Kekchí Kikamba Kikongo Kikuyu Kiluba Kimbundu Kiniaruanda Kipende Kirguís Kirundi Kisi Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Lenie Letón Lhukonzo Lifu Lingala Lituano Lomue Luganda Lunda Luo Macedonio Macua Makua-meeto Malayo Malayálam Malgache Maltés Mam Mambue-Lungu Mapudungún Maratí Marshalés Maya Mingreliano Mixe del norte Mixteco (Guerrero) Mizo Mongol Moré Ndebele (Zimbabue) Nepalés Ngäbere (o guaymí) Nias Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (norte de puebla) Okpe Oromo Osético Palauano Pangasinán Panjabí Papiamento (Curazao) Persa Pidgin (oeste de África) Pidgin de las islas Salomón Polaco Ponapés Portugués de Brasil Portugués europeo Purépecha Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Quiché Rarotongués Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumano Runyankore Rusia markan amparamp parlirinakataki Ruso Rutoro Samoano Sango Saramacano Sena Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Umbundú Urdu Uruund Uzbeko Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zulú chin haka chin haka Chin haka sanguir Árabe Ñemba\n“Nayar jutapjjam, [...] nayaw jumanakar samarañ churapjjäma”\n“Nayar jutapjjam, taqe qarjatanaka, jatjatanaka, nayaw jumanakar samarañ churapjjäma” (MAT. 11:28).\nCANCIÓN 17 Nayaw yanaptʼäma\n1. Mateo 11:28-30 textorjamajja, ¿kunsa Jesusajj jaqenakar säna?\nJUPAR istʼasipkäna uka jaqenakarojja, Jesusajj akham sänwa: “Nayar jutapjjam, [...] nayaw jumanakar samarañ churapjjäma” sasa (Mateo 11:28-30 liytʼañataki). Uka arunakjja janiw aleqak siskänti. Amuytʼañatakejja, Jesusajj kunjamsa mä wali usuta warmir samarañ churäna, jan ukajj yanaptʼäna uka toqet parltʼañäni.\n2. ¿Kunjamsa Jesusajj mä usut warmir yanaptʼäna?\n2 Uka warmejj wal yanaptʼatäñ munäna. Walja doctoranakampiw qollayasïna. 12 maranakaw tʼaqesjjäna, janiw khitis qollañ puedkänti. Ukhamarus Moisesan Leyiparjamajja, uka warmejj qʼañut uñjatänwa (Lev. 15:25). Ukampis ‘Jesusaw usutanakar qollaski’ sasin yatïna ukhajja, jupar thaqeriw saräna. Jikjjatasajj patjja isipan flecopwa llamktʼäna, ukatsti ukaratpachaw qollatäjjäna. Ukampis Jesusajj janiw qolla mayak qollkänti, jan ukasti munasiñampi respetompiw uñjäna, “wawa” sasaw sarakïna. Ukham qollatäsajja, uka warmejj usupat samarpachänwa, wali chʼamañchtʼataw jikjjatasirakpachäna (Luc. 8:43-48).\n3. ¿Kuna jisktʼanakarus aka yatichäwin qhanañchañäni?\n3 Kunjamatï uka warmejj Jesusar thaqer sarañatak chʼamachaskänjja, ukhamarakiw jiwasajj Jesusar jakʼachasiñatak chʼamachasiñasa. Jichhürunakanjja, janiw Jesusajj jupar jakʼachasipki ukanakar mä milagro toqejj qollkiti. Ukampis “nayar jutapjjam, [...] nayaw jumanakar samarañ churapjjäma” sasin invittʼaskakistuwa. Aka yatichäwinjja, aka phesqa jisktʼanakaruw qhanañchañäni: ¿Kunjamsa Jesusar jakʼachastanjja? ¿Jesusajj “yukuj jumanakjjar apapjjam” sasin kamsañsa munpachäna? ¿Kunsa Jesusat yateqsna? ¿Kunjamsa Diosat yatichañajj samarañ churistu, jan ukajj chʼamañchistu? ¿Kunjamsa Jesusan yukup jiwasjjar apasajj samarat jakasiskaksna?\n4, 5. ¿Kunjamanakatsa Jesusar jakʼachastanjja?\n4 Jesusarojja, yatichäwinakapata luratanakapat yatjjatasaw jakʼachastanjja (Luc. 1:1-4). Ukatakejja, sarnaqäwipajj Biblian qellqatäki ukanakwa yatjjatañasa. Janiw khitis jiwas lantejj uk lurkaspati. Maysa toqetjja, Jesusan discipulopäñ amtasa, bautisasiñ amtasaw jupar jakʼachasiraktanjja.\n5 ¿Kunjamsa Jesusar jakʼachasiraksna? Jilïr irpirinakaru yanaptʼa mayisaw jakʼachasiraksna. Jupanakajja, Jesusan mä regalopäpkaspas ukhamäpjjewa, jupanak toqew Jesusajj arkirinakapar sum uñji (Juan 21:16; Efes. 4:7, 8, 11; 1 Ped. 5:1-3). Ukampis jilïr irpirinakajja, janiw kuntï amuyktan, kuntï munktan ukanak aleq ukhamatak yatipkaspati, jan ukasti, jiwasaw jupanakar yanaptʼa mayiñasa. Julian sat mä jilatat parltʼañäni, jupajj akham siwa: “Usutätaj layku Betel jaytayäta ukhajja, mä amigojaw jilïr irpirinakamp parlañajatak chʼamañchtʼitäna. Qalltanjja, janis yanaptʼa mayiñajj wakiskaspa ukhamwa amuyayäta. Ukampis yanaptʼa mayiyäta ukhajja, jilatanakajj walpun chʼamañchtʼapjjetäna, mä wali suma regalsa katoqkirista ukhamänwa” sasa. Julian jilataru visittʼapkäna ukham taqe chuyma Diosar serviri jilïr irpirinakajja, “kunjamtï Cristojj amuyki” uk yatiñatakiw yanaptʼapjjestaspa. Mä arunjja, Cristojj kunjam amuyunisa kunjam chuymanisa uk amuyañataki jupat yateqasiñatakiw yanaptʼapjjestaspa (1 Cor. 2:16; 1 Ped. 2:21). Ukham yanaptʼasajja, mä wali suma regalsa churapkistaspa ukhamawa.\n“YUKUJ JUMANAKJJAR APAPJJAM”\n6. “Yukuj jumanakjjar apapjjam” sasinjja, ¿kamsañsa Jesusajj munpachäna?\n6 Jesusajj “yukuj jumanakjjar apapjjam” sasin invittʼasajja, inas ‘nayamp apnaqatäñ iyawsapjjam’ sañ munchïna, jan ukajja, ‘yukuj apasa nayamp chika Diosar serviñäni’ sañ munarakchïna. Kamsañjjay munchïna, Diosar serviñatakejj wal chʼamachasiñasa.\n7. Mateo 28:18-20 textorjamajja, ¿Jesusajj kun lurapjjam sistusa, ukat kuna toqetsa jan pächasiñasäki?\n7 Uka invitacionar iyawsatasjja, Jehová Diosar jakäwis katuyasisa, bautisasisaw uñachtʼaytanjja. Jesusajj taqeniruw jupar jakʼachasipjjañapatak invittʼi, ukhamajj Diosar taqe chuyma serviñ munirinakarojj janiw khitanukkaniti (Juan 6:37, 38). Jehová Diosajj Yoqaparu jaytki uk lurañanjja, Criston taqe arkirinakapaw yanaptʼasktanjja. Jesusajj uk phoqañatak yanaptʼapunistaniwa, uka toqet janipun pächasiñäniti (Mateo 28:18-20 liytʼañataki).\nMayninakarojj Jesusjamarak chʼamañchtʼañäni. (Párrafos 8-11). *\n8, 9. 1) ¿Kunatsa humilde chuyman jaqenakajj Jesusampïñ wal munapjjäna? 2) ¿Kunanaksa jisktʼasiñasa?\n8 Humilde chuyman jaqenakajj Jesusampïñ wal munapjjäna (Mat. 19:13, 14; Luc. 7:37, 38). ¿Kunatsa? Jesusajj janiw fariseonakjamäkänti. Religión pʼeqtʼiri uka jaqenakajja, jan sinttʼasiri jachʼa jachʼa tukuri ukhamäpjjänwa (Mat. 12:9-14). Ukampis Jesusajj munasiri humilde ukhamänwa. Fariseonakasti, jupanakatakik taqe kuns muniri, wali uñtʼatäñ muniri ukhamäpjjänwa. Ukampis Jesusajja, jumanakajj jan ukhamäpjjamti, antisas humilde chuymanïpjjam, jaqe masimarus yanaptʼapjjam sasaw discipulonakapar yatichäna (Mat. 23:2, 6-11). Fariseonakajj ajjsarayasaw jaqenakar munañaparjam apnaqapjjäna (Juan 9:13, 22). Jesusasti, munasiñampi suma arunakampiw jaqenakar chʼamañchtʼäna.\n9 ¿Kunsa Jesusat yateqsna? Akham jisktʼasiñäni: “¿Yaqhanakajj humilde chuymanitti, llampʼu chuymanitti uñtʼapjjetu? ¿Mayninakar yanaptʼañ laykojja, kuna lurañanakatï jan yäqañjamäki, jan ukajj jan importantëki ukanak taqe chuymat lurtjja? ¿Jaqenakarojj munasiñampit uñjtjja?” sasa.\n10. ¿Kunatakis Jesusajj chʼamachasïna?\n10 Jesusajja, sumankañ utjañapataki, jupamp chika Diosar serviñajj discipulonakapatak kusiskañäspa ukatakiw chʼamachasïna, jupanakarus kusisitaw yaticharakïna (Luc. 10:1, 19-21). Jupar jisktʼapjjañapatakis discipulonakapar chʼamañchtʼänwa, kunsa amuyapjje uks wal yatiñ munäna ukatwa jupanakar jisktʼäna (Mat. 16:13-16). Kunjamatï thayata juyphita jarkʼaqat plantanakajj sum panqarkejja, ukhamarakiw discipulonakajj Jesusamp chika Diosar servisajj sum panqarapjjäna, mä arunjja, Jesusan yatichäwinakap sum yateqapjjäna, suma luräwinakwa lurapjjarakïna.\nMunasiri, fácil parltʼkaya ukhamäpjjañäni.\nDiosan arunakap taqe chuyma yatiyapjjañäni.\nHumilde chuymani, trabajtʼiri ukhamäpjjañäni. *\n11. ¿Kunanaksa jisktʼasiñasa?\n11 Jiwasatï pʼeqtʼirïstanjja, akhamwa jisktʼasiñasa: “¿Trabajonsa utansa kunjamsa mayninakar uñjtjja? ¿Taqenimpis sumti apastjja? ¿Yaqhanakajj facilakit kuns jisktʼapjjetu? ¿Nayjam jan amuyapki ukanakar istʼañatak chʼamachastti?” sasa. Janipun fariseo jaqenakjamañäniti, jupanakajja, kun jisktʼatas wal colerasipjjäna, jupanakjam jan amuyapkäna ukanakarus jan waltʼayañatakiw arknaqapjjäna (Mar. 3:1-6; Juan 9:29-34).\n12-14. Jesusajj jaytawaykistu uka luräwi phoqañajj ¿kunatsa chʼamañchtʼistu?\n12 Jesusajj jaytawaykistu uka luräwi phoqasajja, ¿kunatsa samarañ jikjjattanjja, mä arunjja, kunatsa uk lurañajj chʼamañchtʼistu? Ukanakat mä qhawqha yatjjatañäni.\n13 Suma pʼeqtʼirinakanïtanwa. Jehová Diosajj Alajjpachankir Diosäkchisa, yuspärasiri sinttʼasiri ukhamawa. Kuntï Jupar serviñatak lurktan uk wali valoranitwa uñji (Heb. 6:10). Kun lurañastï munki uk phoqañatakis chʼamwa churarakistu (2 Cor. 4:7; Gál. 6:5). Jesucristo Reyisajja, kunjamsa yaqhanakar uñjañasa uk luratanakapampiw yatichistu (Juan 13:15). Jiwasar uñjiri jilïr irpirinakasti, ‘jachʼa awatiri’ Jesusat yateqasiñatakiw chʼamachasipjjaraki (Heb. 13:20; 1 Ped. 5:2). Jupanakajj jiwasar yatichapkistu jan walinakat jarkʼaqapkistu ukhajja, jan ajjsarirïñataki, jiwasar chʼamañchtʼañataki, munasirïñatakiw chʼamachasipjje.\n14 Suma amigonakampiw Diosar sirvtanjja. Akapachanjja, janiw khitis jiwasjam amigonakanisa ni jiwasjam lurañanis utjkiti. Sañäni, jilat kullakanakasajj Diosatakjam sarnaqerïpjjewa, ukampis janiw jiwasat sipan jilïrïpkaspas ukham amuyasipkiti. Kuns sum lurañwa yatipjje, ukampis janiw jachʼa jachʼa tukupkiti, jaqe masiparojj jupanakat sipan jilïrïpkaspas ukhamwa uñjapjje. Jiwasarojja, janiw trabajir masiparjamak uñjapkistuti, jan ukasti amigonakaparjamaw uñjapjjestu. Wal munasipjjestu, jiwas laykus jakäwip aptʼasipjjarakispawa.\n15. ¿Kunjamsa Diosat yatichasajj jikjjatastan?\n15 Wali wakiskir lurañanïtanwa. Jehová Diosatwa jaqenakar yatichtanjja, Supayan kʼarinakapsa qhanstayaraktanwa (Juan 8:44). Supayajja, kʼarinak yatichasaw jaqenakar aynachtʼayi. Sañäni, Jehová Diosajj janis juchanak perdonkistaspa, janis munaskistaspa ukham amuyañaswa muni. Uka kʼari yatichäwinakajj walpun aynachtʼayistu. Ukampis Cristor jakʼachastan ukhajja, Diosajj juchanakas perdonistuwa. Cheqas Jehová Diosajj wal munasistu (Rom. 8:32, 38, 39). Jaqenakaru Diosar confiyapjjañapatak yanaptʼañasa, Diosan arunakapajj kunjamsa jupanakar yanaptʼi uk uñjañas wal kusisiyistu.\nJESUSAN YUKUP JIWASJJAR APASAJJ SAMARAT JAKASKAKIÑÄNI\n16. Jesusajj maykistu uk lurañajja, ¿kunatsa jan yaqha lurañanakjamäki?\n16 Jesusajj maykistu uk lurañajj janiw yaqha lurañanakjamäkiti. Sañäni, jornal trabajisajja, waljanejj wali qarita llakita ukhamaw uñjastanjja. Ukampis Jehová Diosampiru Cristompir serviñajj wali kusiskañawa. Inas jornal trabajisajj wali qaritästan, tantachäwir sarañatakis wal chʼamachasiñasächi. Ukampis tantachäwir sartan ukhajja, chʼamañchtʼata kusisita ukhamaw utar kuttʼjjtanjja. Predikir sarañataki, jan ukajj Bibliat sapak yatjjatañatak chʼamachastan ukhasti, ukhamarakiw jikjjatastanjja.\n17. ¿Kunsa jan armañasäki, ukat kuna toqetsa amuyasiñasa?\n17 Ak janipun armañäniti, janiw taqe kunpun lurksnati. Ukhamajj jakäwisan kunanaksa lurasktan uka toqet sum amuyasiñasawa. Sañäni, inas taqe kunanïñatak wal chʼamachasstan. Ukampis Jesusajj mä qamir waynar kamsänsa uk amuytʼañäni. Uka waynajja, “¿wiñay jakañ katoqañatakejj kun lurañajas wakisi?” sasaw Jesusar jisktʼäna. Jupajj Moisesan Leyiparjamaw sarnaqäna, suma jaqerakïpachänwa. Ukatwa Marcos libron akham sispacha: “Jesusajj munasiñampiw uka jaqer uñkatäna” sasa. Ukhamasti Jesusajj jupar akham sänwa: “Kunatejj utjktam ukanak aljir saram [...]. Ukatjja jutam, nayar arkita” sasa. Uka waynatakejja, mä amtar puriñajj chʼamakïnwa. Amuyatajja, Jesusar arkañ munänwa, ukampis janiw ‘walja utjirinakap’ jaytañ munkänti (Mar. 10:17-22). Ukhamajja, Jesusan yukup apañat sipansa, qollqen esclavopäskakiñwa ajllïna (Mat. 6:24). ¿Kunsa jiwasajj lurasäna?\n18. ¿Kuna toqetsa sapa kuti amuytʼasiñasa, kunatsa?\n18 Kunanak lurañas jakäwisan nayranki ukanak sapa kutiw amuytʼasiñasa. Ukhamatakwa kunatakis jil chʼamachasisktan uk yatiñäni. Mark sat mä waynat parltʼañäni, jupajj akham siwa: “Kunatï jakañatak wakiski ukampikis jakaskirista ukhamwa walja maranakajj amuyasiyäta. Precursoräkchiyätsa, taqe kunanïñataki, walja qollqenïñatakiw trabajiyäta. Ukampis ‘¿kunatsa jan kusisitäkta?’ sasaw jisktʼasiyäta. Ukhamaruw munañajak thaqaskataj amuyasiyäta, Jehová Diosarojj jiltʼkitäna uka tiempompikiw serviyäta, janirakiw chʼamas utj-jjetänti” sasa. Mark waynajj amuyupsa jakäwipsa mayjtʼayänwa, Jehová Diosar jukʼamp serviñatakiw chʼamachasjjäna. Jupajj akham siwa: “Awisajj qollqet llakisiskaktwa. Ukampis Jehová Diosan yanaptʼapampi, Jesusan yanaptʼapampejja, Diosar jukʼamp serviñatakiw chʼamachasta” sasa.\n19. Diosar kunjamsa servisktan uk amuyañajja, ¿kunatsa wali wakiskiri?\n19 Jesusan yukup jiwasjjar apasin samarat jakaskakiñatakejj akanakwa lurañasa. Maya, kunjamsa Diosar servisktan ukwa amuyañasa. Niyakejjay jaqenakar Diosat yatichstanjja, kunjamtï Jupajj munki ukhamwa uk lurañasa. Diosaw uywirisajja, jiwasajj jupan serviripakïtanwa (Luc. 17:10). Diosan arunakap munañasarjamak yatichsna ukhajja, jiwaspachpaw jan waltʼayassna. Yapintata mä wali chʼamani torojj munañaparjamak sarañ munani ukhajja, yukumpejj usuchjasispawa, qarjarakispawa. Jiwasampejj ukhamarakiwa, jaqenakarojj Diosan munañaparjam yatichañäni ukhajja, kuntï jan lurirjamäktan ukanak lursnawa, jan waltʼäwinakarus atipjsnawa. Ak janipun armañäniti, Jehová Diosan munañapajj phoqasipuniniwa, janiw khitis uk jarkʼkaspati (Rom. 8:31; 1 Juan 4:4).\n20. ¿Kuna amtampis Jesusan yukup apañasa?\n20 Paya, suma amtampiw Diosar serviñasa. Wali munasiri Jehová Dios Awkisar jachʼañchañwa muntanjja. Jesusajj aka oraqenkkäna ukhajja, waljanejj mä kun katoqañ laykukiw Diosar serviñ munapjjäna. Ukatwa chuym ustʼayasisajj Jesusar jan arkjjapjjänti (Juan 6:25-27, 51, 60, 66; Filip. 3:18, 19). Ukampis yaqhepajja, Diosar wal munasipjjatap layku, jaqe masipar munasipjjatap laykuw Diosar servipjjäna. Jupanakajja, kusisitaw aka oraqenkkasajj Jesusan yukup apapjjäna, alajjpachan Cristomp chika serviñsa suytʼapjjarakïna. Jiwasatï Jesusan yukup mä suma amtampi apañäni ukhajja, ukhamarakiw kusisit jakasiñäni.\n21. Mateo 6:31-33 qellqatarjamajja, ¿Jehová Diosan kun lurañapsa suysna?\n21 Kimsa, kunatï wakiski uk Diosajj churistaniwa sasaw confiyañasa. Munañanakas maysar apanukusin Diosar taqe chuyma serviñwa amttanjja. Ukampis Jesusajja, ‘jan waltʼayañatakiw arknaqapjjätam’ sasaw sawayistu. Ukhamäkchinisa, Jehová Diosajj taqe jan waltʼäwinakar saykatañatak yanaptʼistaniwa. Jiwasatï jan waltʼäwinakan uñjasisajj jukʼamp aguantañänejja, jukʼamp chʼamanïñäniwa (Sant. 1:2-4). Jehová Diosajja, kuntï munktan ukanak churistaniwa, Jupaw Jesús toqejj sum uñjistani, jilat kullakanak toqes chʼamañchtʼarakistani (Mateo 6:31-33 liytʼañataki; Juan 10:14; 1 Tes. 5:11). Uka yanaptʼampejj jan walinakar saykatañäniwa.\n22. ¿Kunatsa Jesusar wal yuspärsna?\n22 Jesusajj qollkäna uka warmejja, qollatäsajj janiw nayrjam tʼaqesjjänti. Ukampis Cristor jan jitheqtasa arkasakiwa wiñayatak samarañ jikjjataspäna. ¿Kunsa jupajj lurpachäna? Jupatï Jesusan yukup jupjjar apañ iyawschïnjja, alajjpachan Jesusamp chika Diosar serviñwa katoqpachäna. Ukanak katoqañatakejj kunanakjjay lurañapächïnjja, Jesusamp chika Diosar alajjpachan serviñapatak ajllitäñajj mä suma bendicionäpachänwa. Aka oraqen wiñay jakañsa, jan ukajj alajjpachan wiñay jakañsa suytʼaskstanjja, Jesusajj “nayar jutapjjam” sasin invittʼkistu ukar iyawsatasat wali kusisitätanwa.\n¿Kunjamsa Jesusar jakʼachastanjja?\nJesusajj jaytawaykistu uka luräwi phoqañajj ¿kunatsa chʼamañchtʼistu?\n¿Kunjamsa Jesusan yukup jiwasjjar apasajj samarat jakasiskaksna?\nCANCIÓN 13 Cristot yateqasipjjañäni\n^ Párrafo 5 Jesusajj “nayar jutapjjam” sasaw invittʼistu. ¿Kunsa uka invitacionar iyawsañatak lurañasa? Aka yatichäwinwa ukajj qhanañchasiskani, Cristomp chika Diosar serviñajj kunjamsa samarañ churistu, jan ukajj chʼamañchtʼistu ukas qhanañchasirakiniwa.\n^ Párrafo 60 DIBUJOT JUKʼAMP QHANAÑCHTʼAÑATAKI: Jesusajj kunaymanitwa jaqenakar samarañ churäna, jan ukajj chʼamañchtʼäna.\n^ Párrafo 66 FOTONAKAT JUKʼAMP QHANAÑCHTʼAÑATAKI: Mä jilatajj Jesusat yateqasiñatakiw chʼamachasiski.\nJehová Diosajj humilde servirinakapar wal munasi\nArmagedonan puriniñap kusisit suyapjjañäni\nJehová Diosarojj taqe chuymaw istʼañasa\nBiblian parlki uka ‘walja jaqenakajj’ ¿khitinakäpjjesa?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Septiembre 2019\nYATIYAÑATAKI (CONGREGACIONAN YATJJATAÑATAKI) Septiembre 2019


Isaías 49 - Holy Bible [Aymara Bible 1997] - (Isa 49)\nJach'a kota tokenquir marcanaca, ist'apjjeta, jayanquir marcanaca, wal wal ist'apjjeta: Janïra nayajj nascta ucqhatpachaw Tatitojj nayar jawsitu, sutejjsti arsuraquiwa cunapachatejj nayajj taycajjan puracapancascäyät ucqhatpacha.\nLajjrajjsti mä ari espadäcaspas uqhamwa tucuyaraqui, amparapampiraquiw imantasitu, mä ari flechjamwa tucuyaraquitu, flecha imasiñaparuraquiw imasjjetu.\nSaraquituwa: “Israel, jumajj nayan sirvirejjätawa, juma tokwa uñacht'ayaraquëjja nayan jach'a cancañajj-jja” sasa.\nNayasti sascaraquiyätwa: “Inamayaw ch'am tucta, ch'amanacajjsa jan cuna yäniquiraquiw inamayataqui tucjasta. Chekpachansa take cunajjas Tatitun amparapanquiwa, Catokañajjasa Diosan jach'a ch'amapanquiwa” sasa.\nTatitu Diosajj nayrakatansti wali jach'añchañ catokaractjja, jupaw nayan ch'amañchirejjajja. Tatitusti taycajjan puracapatpach nayar sayt'ayitu, jupan sirviripäñajjataqui, Jacobon marcapa Israelajj cuttanjjañapataqui, ucatsti juparu maqhatjjañapataqui. Jawsquitu uca Tatitojj aqham siwa:\n“Janiw Jacobon marcanacap sayt'ayañataquic sirvirejjäctati. Ni Israelat jilt'irinacaruquisa cuttayancätati; jan ucasti nayaw jumarojj marcanacan khanapa tucuyäma, uqhamat khespiyasiñajj aca oraket wali jaya tokenaccama apañamataqui, ucataquiw jumajj sirvirejjätajja.”\nKhespiyiri Tatitusti, Israelan Kollan Diosapajja, k'ala jisc'achjat marcaru: cawquirïrutejj yakha marcanacar uñisqui, cawquïritejj khoru jakenacan esclavopäcän ucarojj siwa: “Cunapachatejj reyinacasa, jilïrinacas uñjapjjätam ucapachajja, sartasipjjaniwa juma nayrakatan alt'asipjjani, naya Tatitu, Israelan Kollan Diosapaw jumarojj ajllissma, arsutanacajjsti phokharactwa” sasa.\ncatuntanacaru sañataqui: ‘Jichhajj sarjjapjjam’ sasa, ch'amacanquirinacarusti: ‘Khanar mistjjapjjam’ sañataqui. Take thaqui chekanacansti walja pasto jicjjatapjjäta, cawqui wasara chekanacansa uywanacamataquejj pastjja jicjjatapjjaquïtawa.\n“Janiw mank'at awtjayascjjapjjaniti, umatsa pharjayascjjapjjaniti, janiraquiw lupisa, junt'usa khatintcjjaniti, nayaw munta ucat jupanacar irparacta, jalquiri uma thiyanacaruw anaquiraquï.\nKollu tokenacansti mä thaqui jist'ararapiraquï, thaquinacsti qhusqhacharaquïwa.\n“¡Uñtapjjam! Jayat jutapjje, Mayninacajj amstata, mayninacasti inti jalanta toketraqui, mayninacasti Asuán sisqui ucsa toketraqui jutapjje.\n¡Alajjpacha, cusisiñat art'asim! ¡Orake, walpun cusisiraquim! ¡Kollunaca, cusisiñatsti wal arnakasipjjam! Tatitun marcaparu chuymachatap laycu, llaquisiñ horasapansti Tatitojj marcapatjja qhuyapt'ayasiwa.”\nSión marcasti sänwa: “Tatitojj apanucjjetuwa, Diosajjajj nayatjj armasjjetuwa” sasa.\nUcampis: “¿Mä taycajj wawanacaparojj armasiti, munasiñaps janiraquich churqui? Inas uca taycajj armaschispa, ucampis nayajj janipuniw armascäti.\nNayajj amparajjan kellkt'atpuni irpsma, perkanacamatsti amtasipuntwa.\nPerkanacam sayt'ayirinacasti mäquiw perktapjje, qhitinacatejj t'unjapcäyätam ucanacat sipansa; jumar tucjirinacasti sarjjapjjaraquiwa.\nSartasim ucatsti take toke uñatatasiraquim, uñtam cunjämsa takeni tantachasipjje, ucatsti juman ucar cuttanipjjaraqui. “Naya, Tatituw jacañajj laycu juramento lurta, take jupanacasti jumataquejj mä suma korir uñtatäniwa, mä casarasiri tawakon c'achachanacapjama.\nMarcamajj k'ala aynacht'atänwa, tucjata, khella tucuyataraqui; ucampis jichhajj orakemajj take jakenacamataquejj pisïniwa. Jumar tucjirinacasti jayancjjewa.\nCawquïri wawanacamatejj chhaktatjamäcän ucanacasti jinchu jac'at parljjayapjjaraquïtam: ‘Aca marcajj nanacataquejj sinti jisc'awa; mä chek churapjjeta nanacan jacasipjjañanacajjataqui’ sasa.\nJumasti chuymamanjja saraquïtawa: ‘¿Qhitis aca wawanacsti churitu? Janiw nayajj wawanacanïcayätti, janiw wawanïñs yatcayätti; nayajj jayaru apanucutäyätwa, jayarst'ayataraqui; ¿qhitirac jupanacar uywpachänsti? Sapacwa nayarojj apanucuwayapjjetänjja, ¿cawquitrac jutapjjpachasti?’ ” sasa.\nTatitusti siwa: “Marcanacaruw arsüwejj churä, marcanacarusti mä chimpu churaraquï, wawanacamaru ichunjjapjjañapataqui, imill wawanacarusti callachipjjaru apanjjapjjañapataqui.\nReyinacaw jumanacar uñt'asir awquinacamäni, reyinacan phuchanacapasti wawa uywirinacamaraqui. Jupanacasti juma nayrakatan orakcama alt'asipjjani, cayunacaman lak'anacapsa jallk'apjjaraquïtamwa. Ucapachaw jumajj nayan Tatitütajja yatïta, qhitinacatejj nayar iyawsapqui ucanacasti janiw c'arintata uñjasipquiti.”\n¿Mä ch'amani jakerojj aparatäspati cuntejj jupajj guerran aparanqui ucjja? ¿Jan ucajj mä presojj jaltaspacha jupar uñjiri khoru jaketjja?\nTatitusti uqhamäspaw siwa: “Ch'amani jakerojj aparapjjaniwa cuntejj guerran aparanqui ucjja, khoru jakerusti cuntejj jicjjatasqui ucjja apakapjjaraquiniwa. Naya quipcaw jumampi ch'ajjwqui uca jakempejj catjasëjja; naya quipcaraquiw wawanacamarus khespiyäjja.\nJumar t'akhesiyirinacarusti pachpa janchip mank'asiyä, wilapampisti vinompjamaraquiw macharapjjani. Uqhamatwa take jakenacajj yatipjjani naya Tatitojj juman khespiyirimätajja, nayätwa Jacobon ch'amanipajja, khespiyirimasa.”